Harga MSM diunjur capai RM9,300 satu tan

SIMBOLIK PERASMIAN… Menteri Perusahaan Perladangan dan Komoditi, Datuk Zuraida Kamaruddin menyempurnakan Perasmian Pecah Tanah Pusat Pemprosesan Getah Krip di Kampung Lubuk Merbau, Pedu,semalam. • Foto BERNAMA

KUALA NERANG: Harga minyak sawit mentah (MSM) dijangka meneruskan kenaikan sekurang-kurangnya sehingga suku ketiga tahun ini dan diunjur mencapai sehingga paras RM9,300 satu tan.

Menteri Perusahaan Perladangan dan Komoditi, Datuk Zuraida Kamaruddin berkata, angka itu mampu dicapai berdasarkan perkembangan dagangan kontrak niaga hadapan minyak sawit mentah di Bursa Malaysia.

“Kalau ikut Niaga Hadapan Minyak Sawit Mentah, memang akan cecah sampai RM9,300 satu tan. Sekarang sampai Jun kita rasa trend peningkatan harga sawit ini akan berterusan sehingga ke suku ketiga tahun ini.

“Paling cepat kenaikan itu mencapai paras RM9,300 pada suku ketiga, kalau tidak mungkin boleh berlanjutan sampai hujung tahun,” katanya kepada pemberita selepas merasmikan Majlis Pecah Tanah Pusat Pemprosesan Getah Krip dan Projek Transformasi Perusahaan Getah (TARGET) di sini, semalam.

Beliau diminta mengulas trend kenaikan MSM yang sebelum ini dilaporkan melonjak melebihi RM8,000 pada awal bulan lalu dan kini berada pada paras RM7,546 satu tan setakat Khamis lalu.

Zuraida berkata, kenaikan harga itu sememangnya memberikan keuntungan kepada peladang dan kerajaan, namun mungkin memberi kesan kepada peningkatan harga produk berkaitan minyak sawit yang digunakan pengguna.

“Tapi bagaimana pun kita tetap beri subsidi iaitu sebanyak 20 peratus daripada minyak sawit mentah kita, jadi tidak menjadi isu (walaupun harga minyak sawit mentah melonjak),” katanya.

Mengulas mengenai kemasukan pekerja asing seramai 32,000 orang seperti yang diumumkan sebelum ini bagi memenuhi keperluan di sektor perladangan, Zuraida berkata, kumpulan pertama dijangka tiba di negara ini seawal hujung April depan.

“Sekarang kita sedang dalam proses untuk bawa mereka masuk, Insya Allah, awal Mei atau hujung April kumpulan pertama akan masuk ke negara ini,” katanya.- Bernama

See author's posts


Bumi Ini Tidak Dijual

Oleh: Stephanie Juahnita Anak Ahlee

“Ini tanah kita. Hak milik kita semua. Kita harus pertahankan seperti kata-kata nenek moyang kita dahulu; seinci takkan lari,setapak takkan mengundur! Kita jaga dan sanggup mati demi anak cucu kita!” Laungan Apai Wat bergema kedengaran di seluruh kampung. Itu bukan demonstrasi mahupun rusuhan. Itu ikrar penduduk asal Kampung Nanga Burek. Upacara miring baru sahaja tamat diadakan dan seterusnya semua penghuni rumah panjang dijamu dengan makanan tengah hari seperti beberapa lauk pauk tradisional hasil hutan dan tangkapan air.

“Harapan aku untuk melihat anak cucu kita terus mengekalkan kampung kita ini. Suatu hari kita yang tua akan pergi meninggalkan dunia, generasi mudalah yang akan mewarisi segala apa yang kita ada. Aku tak nak kampung kita jatuh ke tangan orang lain yang bukan darah daging dari kampung asal ini.” Suara garau Apai Wat didengari oleh seluruh rumah panjang,baik wanita mahupun lelaki, yang tua sehingga ke muda.

“Biar apa saja pun habuan atau hadiah yang diberikan kepada kamu semua anak muda,jangan sekali jual harta pusaka dan tanah kita ini. Setiap darah kita ada mengalir di dalam sebutir batu dan secubit tanah yang kita pijak ketika ini. Kita sudah bersumpah untuk menjaganya sehingga akhir hayat kita,” kata lelaki itu. “Sumpah kita semua, sumpah mati!” Tegasnya.

Usianya mungkin telah memasuki 80-an, namun jika dilihat pada ukiran tatu di seluruh tubuhnya, orang tua itu bukan calang-calang orangnya. Setiap bekas parut yang ada tertanam kelihatan pada kulitnya ternyata ada kisah tersendiri. Bukan satu, malah lebih dari sepuluh kisah yang dia lalui sepanjang hidupnya. Di hadapan pintu bilik rumahnya sendiri, ada selonggok tengkorak kepala musuh yang telah dibunuhnya oleh tangan tua itu. Sebab itu,dia menjadi ketua kampung paling berpengaruh dan dikenali sebagai pahlawan berani.

“Atuk,aku nak ke bandar bersama dengan kawanku.”

Apai Wat memerhati wajah anak muda itu. Anak muda itu satu-satunya cucu dari anak tunggalnya. Masih muda. Dan tentu darah muda itu masih mahu menikmati dunia remaja seperti pemuda-pemudi yang lain. Kata orang,cucunya itu mirip sekali wajahnya ketika dia masih muda suatu ketika dahulu.

“Kau nak buat apa ke sana? Lebih baik kau belajar bagaimana berburu di hutan. Buang masa dan duit sahaja ke bandar!” kata Apai Wat kepada Unggang.

Wajah Unggang kecewa mendengarnya. Dia teringin sekali ke bandar. Melihat dunia luar. Sekali-sekala baginya tidak salah.

“Atuk, aku hanya berjalan sebentar ke bandar. Bukan tinggal di sana. Hanya nak melihat bagaimana rasanya berada di bandar.”

“Tak usah!” jerkah keras orang tua itu. Dia masih lagi mengekalkan jawapannya. Tidak mahu menurut permintaan cucunya. Jika dimanja, tentu anak muda itu memijak kepala untuk permintaan seterusnya. Unggang terus keluar lalu duduk di hujung bilik tempat neneknya menjemur padi.

“Bagaimana? Dapat?” soal Luta yang datang mendekati Unggang.

Unggang menggeleng kepala.

“Macam ni, aku ada rancangan.” Lalu, Luta berbisik padanya. Unggang mengangguk dan yakin rancangan Luta berjaya.

Unggang terpaku. Dia tidak pernah merasa terpesona seumur hidupnya. Ini pertama kali buatnya. Besar dan luas. Dia berasa kerdil sekali berada di tengah bandar itu. Bangunan yang tinggi melangit dilihatnya sehingga dia hampir tersadung ke bahu jalan. Orang ramai yang melintasinya ketawa dan berbisik sesama sendiri melihat telatah Unggang yang seperti rusa masuk kampung.

“Seronok tak?” tanya Luta. Unggang mengangguk. Pertama kali dia merasa bebas berbuat apa saja. Tanpa ada kongkongan atau pantang larang dari sesiapapun. Namun, dia sedar apa yang dapat membuat memiliki segalanya iaitu; wang ringgit.

“Kalau kau duduk di kampung, apa yang kau dapat? Kau fikirlah sendiri,” kata Luta. Kata-kata Luta semakin meracuni fikirannya.

Unggang masuk dari hujung dapur. Dia tidak tahu ada neneknya memerhati dia perlahan-lahan masuk dengan membimbit baldi.

“Hah,kau ke mana tadi? Puas nenek cari dari hujung rumah panjang ke pintu depan.”

“Mandi sungai.” Bohongnya.

“Pakaian yang basah simpan di bilik mandi. Kenapa nak bawa ke bilik depan? Sudah besar pun masih nenek juga yang ajar itu ini,” rungut nenek tanpa berasa curiga. Unggang hanya menggaru kepala sambil tersengih. Dia terselamat daripada perkara yang sebenar. Tersenyum sambil mengurut dada tanda lega.

Malam itu,Unggang tidak dapat tidur. Dia asyik terkenang akan hal siang tadi. Begitu indahnya bandar, tidak seperti yang digambarkan oleh atuk. Bebas berbuat apa sahaja di sana; dengan pemandangan yang pelbagai dan juga gadis-gadis bandar tidak kurang cantik serta bergaya. Dia teringat akan dirinya yang hanya berseluar pendek jersi dan selipar murah. Pakaiannya juga lusuh. Sedikit malu timbul dalam dirinya; malu kerana dirinya orang kampung.

“Jadi kau nak ikut kami turun ke bandar hari ini?” tanya Luta keesokan harinya.

“….” Unggang tidak dapat memberikan jawapan. Dia takut. Sekali mungkinlah dia terlepas. Kedua kali jika dia ditangkap curi-curi ke bandar? Atuknya bukan calang-calang dalam ketegasan mendidik darah dagingnya. Sebab itu dia menjadi ketua rumah panjang itu.

“Kalau kau nak ikut,kau tunggu di sungai lebih kurang pukul 2 petang nanti.” Luta tepuk-tepuk bahu Unggang sebelum beredar pergi.

Unggang memerhati jauh ke hadapan. Dia jenguk-jenguk pada pintu bilik dan perhati jika atuknya ada di sekitar. Dia nampak orang tua itu berada di hujung rumah panjang. Sedang berbual dengan tuan rumah. Kelihatan peluh menitis jatuh dari dahi Unggang.

“Kenapa kau ni? Gelisah dari tadi nenek tengok.” Unggang melihat jam. Baru pukul satu. Dia tidak menyahut kata-kata neneknya.

“Nek. Atuk ada cakap nak keluar ke mana-mana tak hari ni?”

“Tadi ada orang jemput atuk kau ke rumah panjang sebelah. Kenapa?”

“Oh. Baguslah.”

“Kau nak ikut?”

Cepat-cepat Unggang menggeleng kepala. Dia masuk ke bilik tidur lalu menyembunyikan pakaiannya ke dalam baldi. Dia membimbit baldi dengan tuala dililit di bahu.

“Nek,aku nak mandi ke sungai dulu. Dengan Luta.

“Jangan lama mandi di sungai. Sejuk. Sakit nanti.”

“Ya,ya nek.”

“Unggang!” Jerkah Apai Wat apabila melihat Unggang masuk ke rumah panjang bersama beberapa pemuda yang lain. Wajah Unggang segera pucat. Rahsia mereka diketahui oleh Apai Wat apabila ada penduduk kampung yang berselisih melihat mereka di bandar siang tadi.

“Kau tipu nenek kau, cakap ke sungai mandi padahal kau ke bandar! Aku dah cakap awal-awal! Aku dah pesan awal-awal! Jangan ke bandar! Di bandar tu,banyak perkara tak baik!” Dia memarahi dengan kakinya laju melangkah ke arah Unggang yang terpinga-pinga tidak tahu berbuat apa-apa lagi. Ditarik atuknya sehingga ditolak ke tengah ruang tamu.

Unggang terduduk sambil mendiamkan diri.

Malam itu,Unggang dihukum tidak makan. Dia perhati di lengannya ada libasan rotan oleh atuk. Merah dan garisan panjang. Namun, dia tidak menyesal. Dia sudah melihat kota bandar. Hatinya puas. Angan-angannya untuk ke bandar lagi. Dihukum bukan beerti dia mengalah.

“Siapa suruh orang syarikat tu masuk ke sini!? Aku takkan jual kampung dan tanah kita!” Apai Wat mengamuk. Di hadapan pintu rumah panjang dia menjerit sambil menghalau beberapa lelaki yang berpakaian segak. Darahnya mendidih panas. “Kampung ini dan tanah-tanah yang ada di sini bukan untuk dijual!” Marahnya lagi. Dia marah kerana tiba-tiba ada sekumpulan lelaki yang datang untuk berunding dengannya. Mahu membeli sebahagian hutan bagi mendapatkan pokok-pokok besar bagi tujuan pembangunan industri dan perumahan.

Apai Wat mengacu parang ilangnya untuk menakutkan mereka. Lalu mereka beredar kerana takut dicederakan oleh Apai Wat. Seluruh penduduk kampung kecoh melihat kejadian itu.

“Betul-betul tak guna! Nak beli tanah orang kampung. Kita ni nak pindah ke mana? Kenapa nak ganggu hidup kita di sini? Kita tak kacau mereka! Kurang ajar betul!” Apai Wat mencemuh keseorangan ketika berjalan menuju ke bilik rumahnya. Siapa yang tidak marah dan geram dengan tingkahlaku orang yang tak dikenali secara tiba-tiba mahu menguasai tanah tempat tinggal mereka. Tanah turun temurun diwarisi oleh nenek moyang zaman berzaman.

“Aku dengar orang semalam nak beli hutan belakang kita yang berdekatan dengan jalan masuk tu. Tau berapa mereka nak beli? 5 juta,” kata Luta sambil menunjukkan lima jari tangannya. “Kaya tu. Kalau aku, aku ambil saja. Kemudian,aku ke bandar. Untuk memulakan hidup dengan 5 juta, lebih dari cukup tau,” tambahnya lagi. Dia bercerita di hadapan tiga sahabatnya yang lain termasuklah Unggang.

“Kereta? Rumah? Uishhhh.. Cukup tu.” Luta sudah membayangkan impian yang tertanam dalam fikiran.

“Tapi,itulah. Angan-angan.” Dia kemudian ketawa di hujung kata-kata.

Unggang juga ada terfikir. Apa yang dikatakan oleh Luta, benar. Jika ada wang, segala-gala yang diinginkan, sudah tentu mudah untuk diperoleh.

“Atuk kau tak fikirkah? Kalau dia sudah tua, bagaimana dia nak pergi berburu lagi? Kalau aku, aku akan menikmati hidup guna wang lima juta itu. Hanya perlu turunkan tandatangan saja. Bukan keluar modal pun,” hasut Luta.

“Haiss..kau ni.” jawab Unggang. Ternyata Luta ‘peracun fikiran’ yang handal. Benar kata-katanya menurut hati kecil Unggang. Dia terdiam sejenak.

“Helo. Kamu ni orang kampung dalam sanakah?” Tanya seorang lelaki pada Unggang. Unggang kebetulan berjalan keseorangan mahu ke kampung seberang.

“Ya. Ada apa encik?”

“Saya nak bagitau. Jual sajalah hutan belakang kampung. Bukan kami mau rumah panjang itu. Jangan salah faham. Sayang hutan belakang tu tak diguna untuk pembangunan. Kamu orang tidak rugi, duit pun ada,” kata lelaki itu tanpa berselindung. Terus kepada niatnya. Baginya, masa itu emas. Projek itu tidak boleh dilengahkan lagi. Masa dan wang;semuanya terus berjalan.

“Itu mau tanya atuk aku. Bukan aku punya hal,” jawab Unggang.

“Ooh. Itu atuk kamu ya.” Lelaki itu segera memikirkan sesuatu. Dia meletakkan tangannya di bahu Unggang seolah-olah mereka lama kenal.

“Apa kata adik ambil cop ketua kampung atuk dan cop saja di atas kertas kosong? Kalau adik perlukan duit sekarang, pun saya boleh beri. Duit tu cuma duit kopi-kopi saja. Lebihnya nanti saya bayar kemudian. Alah, 5 juta dik. Banyak tu. Adik boleh pergi melancong..jalan-jalan ke luar negara..main salji…pakai baju baru…kasut baru.”

Dia membayangkan kemewahan pada Unggang. Unggang terpesona kerana dia sedar dirinya kini belum ada apa-apa. Sedangkan joran tua yang dia ada pun diperbuat daripada buluh, bola sepak dibuat sendiri daripada gulungan plastik dan kertas serta segalanya yang dia miliki tidak moden dan canggih. Dia sendiri bersimpati dengan nasibnya.

Malam itu, Unggang bertindak sendirian. Dia masih ingat lagi di dalam beg sandang kecil dan lusuh itu sudah tersimpan wang kertas setebal genggaman tangannya. Ya, dia sudah menerima ‘kerja’ daripada encik baju kemas petang tadi. Kini, tinggal dia dan cop atuknya. Sungguh kebetulan. Atuk dan nenek ke rumah saudara yang sedang mengadakan upacara miring di kampung sebelah yang mengambil masa setengah jam berjalan kaki dari rumah panjang mereka.

Dia buka laci satu persatu. Belek-belek cepat. Beg pakaian awal-awal telah menantinya di hadapan pintu. Tidak dia peduli lagi dengan apa yang dia tinggalkan selepas ini; atuk, nenek mahupun kehidupannya di rumah panjang itu. Dia hanya mahukan kemewahan, kesenangan dan masa depan di bandar. Selamat tinggal duniaku yang dulu, fikirnya tatkala tangannya tangkas mencari cop atuk. Cuaca mulai hujan di luar sana.

Dia terdengar bunyi pintu dibuka. Pada masa yang sama,cop yang dicarinya muncul di bawah timbunan buku dan fail. Terus dia berlari ke pintu belakang bersama dengan beg pakaian. Dia pergi dengan tergesa-gesa. Tidak menoleh lagi ke belakang kerana dia yakin dengan keputusannya.

“Apai Wat! Tuai rumah Apai Wat!” Jerit beberapa orang dari bawah rumah panjang. Apai Wat segera pergi mendapatkan suara-suara mereka yang memanggilnya ketika jam menunjukkan pukul 10 malam itu. Dia dan isterinya baru sahaja tercari-cari Unggang sejak 15 minit yang lepas setelah melihat keadaan huru-hara di bilik mereka.

“Ada apa?”

“Kami jumpa Unggang. Dia…”

“Dia apa?” Nenek Unggang terus mencelah di sebalik jawapan yang belum ada penghujungnya. Dia risau. Risau sekali. Apa yang berlaku padanya?

“Unggang ditimpa pokok. Pokok itu jatuh ke atasnya semasa hujan ribut kuat tadi.”

Nenek terus menangis dan suara tangisan itu semakin besar ketika Apai Wat turun menuju ke tempat yang dinyatakan orang kampung yang lain.

Apai Wat terus mendapatkan Unggang yang telah terbaring kuku sebaik sahaja pokok itu dialihkan daripadanya. Air mata jantannya keluar. Satu-satunya cucu lelaki yang tinggal bersama dengannya setelah bapa dan ibu kepada cucunya itu meninggal dunia kerana kemalangan di bandar. Dia lihat di genggaman tangan Unggang terdapat cop ketua kampung miliknya. Apai Wat perhati juga beg pakaian milik Unggang tidak jauh dari Unggang ditimpa pokok. Hujan juga masih jatuh ke bumi membasahi mereka semua yang berada di situ.

“Unggang..kenapa macam ni Cu…kenapa?” Tangis Apai Wat. Daripada segala yang dia simpulkan, tahulah dia yang Unggang mahu melarikan diri bersama wang yang diberikan dan cop ketua kampung miliknya dengan tujuan penjualan tanah hutan di kampung mereka. Belum sempat Unggang berbuat demikian, dia dahulu tersungkur menyembah bumi atas kerakusannya. Dan, bumi tidak berhenti-henti hujan tatkala hutan itu sendiri menyaksikan hukuman seorang anak muda tewas pada nafsu kemewahan.

See author's posts


Jangan biarkan Gout hancurkan hidup anda

SEKIRANYA anda menghidap gout, anda pasti tahu betapa menyeksanya sakit gout. Serangan gout sering menyerang pada waktu malam, mengejutkan anda dari tidur.

Yang lebih teruk lagi ialah kesakitan yang berterusan dan perit yang menghalang anda daripada tertidur semula, membuatkan anda terjaga sepanjang malam.

Datang keesokan paginya, anda keletihan dan kebingungan kerana kurang tidur. Sekiranya ini berlanjutan dari masa ke masa, ia boleh memberi kesan yang besar terhadap kesejahteraan, mood, produktiviti, hubungan, prestasi kerja … apa-apa saja.

Di atas adalah salah satu daripada pelbagai masalah yang dihadapi oleh penghidap gout. Kesakitan gout boleh memberi kesan negatif kepada banyak aspek dalam hidup anda menghalang perkara-perkara seharian yang mudah seperti menaiki tangga, mengambil bahagian dalam aktiviti sosial, bermain bola sepak dengan anak-anak anda, memandu dan bahkan, memakai kasut atau stoking.

Hentikan Gout Sebelum Terlambat

Gout merupakan sejenis arthritis menyebabkan serangan radang secara mendadak yang sangat menyakitkan berlaku apabila tahap asid urik darah anda sangat tinggi.

Asid urik adalah produk kumuhan yang disebabkan oleh pengambilan berlebihan makanan dan minuman yang kaya dengan purin seperti alkohol dan makanan laut bercengkerang.

Semasa asid urik mengumpul, ia mengkristal dan terkumpul di sendi anda dan menyebabkan:

·   Ibu jari kaki yang sensitif dan bengkak

·   Sendi yang meradang, merah, panas dan sakit

·   Terlalu sensitif dan terasa amat sakit apabila disentuh

·   Julat pergerakan yang terhad

·   Ketidakselesaan yang berlarutan antara beberapa hari hingga beberapa minggu

·   Tophi (benjolan keras yang terbentuk ketika kristal asid urik terkumpul di sendi anda dan secara beransur-ansur mengikis tisu sekitar sendi anda)

Tabiat Gaya Hidup Sihat Sangat Membantu

Perubahan gaya hidup sihat dapat membantu memulihkan gejala gout anda. Berikut adalah beberapa cadangan:

·   Bersenam sekurang-kurangnya 30 minit, 5 hari seminggu. Pakai kasut yang sesuai untuk melindungi kaki anda.

·   Minum sekurang-kurangnya 8 gelas air setiap hari. Ia membantu mencairkan tahap asid urik anda.

·   Hadkan pengambilan makanan tinggi purin anda seperti makanan laut dan daging organ dalaman.

·   Elakkan alkohol semasa serangan gout dan kurangkan pengambilan alkohol di antara serangan.

CLEAROGOUT, Hentikan Sakit Gout Hari Ini

Memperkenalkan CLEAROGOUT, penyelesaian peneutralan asid urik untuk semua masalah gout anda. CLEAROGOUT telah terbukti berkesan untuk membantu:

·   Mencegah sakit gout

·   Menyingkir asid urik

·   Mencegah kristalisasi asid urik

CLEAROGOUT bertindak dengan memecahkan kristal asid urik yang terkumpul di sendi anda. Ini mengurang dan mencegah penumpukan kristal asid urik, dengan itu melegakan gejala gout anda yang menyakitkan. Anda sekarang boleh bebas dari sakit gout dan menjalani kehidupan yang selalu anda idamkan!

Dipek dalam sachet yang memudahkan anda menggunakan CLEAROGOUT di mana sahaja, bila-bila masa. Yakinlah, CLEAROGOUT sesuai dan selamat untuk semua kerana ia tidak mengandungi apa-apa gula atau pemanis buatan seperti sakarin, aspartam dll.

Ini adalah iklan produk ubat. MAL20172747XC. KKLIU 2520/2020. TTT: 31 Disember 2022

See author's posts


Peranan komuniti kukuhkan perpaduan

SARIKEI: Program Pembangunan Dan Pendidikan Komuniti adalah bertujuan memupuk kerjasama serta mengukuhkan semangat perpaduan di kalangan masyarakat setempat.

Ahli Dewan Undangan Negeri (ADUN) Meradong, Datuk Ding Koung Hiing berkata, program ini mampu menjadi platform perpaduan dalam menangani masalah yang wujud dalam komuniti.

“Ia seterusnya menyumbang peningkatan kesejahteraan hidup bermasyarakat.

“Peranan komuniti terus diperkasakan melalui pelbagai pendekatan sejajar dengan peranan mereka sebagai pengerak program pembangunan kerajaan di peringkat akar umbi,” katanya.

Beliau berkata demikian ketika berucap di Majlis Penutupan Program Pembangunan dan Pendidikan Komuniti di Rumah Tury Rentap, Sungai Baron, kelmarin.

Beliau turut kagum dengan penglibatan penduduk rumah panjang yang bekerjasama membantu penganjur menncapai objektif program tersebut.

“Semangat kerjasama ini sekaligus membuktikan kesepakatan di kalangan mereka masih subur dan kekal terpelihara.

“Peranan masyarakat tempatan amat penting dalam memastikan perancangan dan hasrat kerajaan dapat dilaksanakan dengan jayanya,” ujarnya.

Dalam pada itu, program ini melibatkan penyertaan sebanyak lapan agensi iaitu Jabatan Bomba dan Penyelamat Malaysia (JBPM) Sarikei, Angkatan Pertahanan Malaysia (APM), Pejabat Kesihatan Bahagian Sarikei, Jabatan Perkhidmatan Veterinar Sarikei, Kementerian Perdagangan Dalam Negeri dan Hal Ehwal Pengguna (KPDNHEP), AADK, Ibu Pejabat Polis Daerah (IPD) Sarikei dan Jabatan Perpaduan Negara dan Integrasi Nasional (JPNIN).

Pelbagai aktiviti dijalankan sepanjang program dijalankan, antaranya ialah pertandingan mewarna dan sukaneka.

Turut hadir Timbalan Pengerusi Majlis Daerah Sarikei, Kaunselor Misiah Abu Seman.

See author's posts


Hytera lancar produk radio lasak

PRODUK LASAK … Hytera Melancarkan Radio Lasak Dwi-mod Baharu PDC680 untuk Mempercepatkan Pengalaman Pintar Keselamatan Awam.

SHENZHEN: Hytera telah mengumumkan pelancaran radio lasak dwi-mod PDC680 baharu mereka. PDC680 itu menggabungkan sebuah radio DMR yang kritikal misi dengan sebuah telefon pintar berasaskan Android dalam satu peranti tunggal.

Ia memanfaatkan kuasa teknologi jalur sempit dan jalur lebar untuk menyediakan panggilan suara kritikal misi, penghantaran video dan kedudukan.

Siri radio lasak dwi-mod ini menampilkan Android 10 dan prestasi perkakasan lanjutan untuk mengoptimumkan pengalaman pengguna.

PDC680 itu adalah merupakan sebahagian daripada portfolio radio lasak dwi-mod Hytera yang direka bentuk untuk kebolehgunaan yang mudah. Reka bentuk ergonomik pada tombol dan kekunci pintar serta reka bentuk modular pada Ul memudahkan bagi responden pertama untuk menyelesaikan tugasan dengan operasi menggunakan satu tangan.

Penarafan IP68 radio (rendam 2m di dalam air selama 4 jam) itu dan pensijilan ESD IEC Tahap 4 memastikan ia beroperasi dengan pasti di dalam persekitaran yang melampau.

Radio lasak profesional ini juga dibina untuk menyampaikan komunikasi radio tekan untuk cakap yang pantas dan boleh dipercayai dalam persekitaran yang keras dan tidak boleh diramalkan serta memberikan kenyaringan yang segar dan tidak pernah berlaku sebelum ini dengan pembatalan bising berasaskan Al – walaupun di pusat bandar yang paling bising.

Ia juga boleh bertukar secara automatik di antara rangkaian DMR dan rangkaian LTE. Mendaftarkan dengan kedua-dua rangkaian menggunakan ID yang sama, PDC680 boleh secara automatik bertukar kepada satu rangkaian optimum untuk menyampaikan komunikasi suara yang lancar dan boleh dipercayai di mana-mana, di dalam atau di luar.

PDC680 itu menggabungkan komunikasi kritikal misi yang dipercayai dengan keupayaan jalur lebar untuk aplikasi yang menyediakan maklumat penting bagi membantu pengguna keselamatan awam bertindak balas terhadap sebarang situasi.

Ini membolehkan pengguna untuk merakamkan gambar dan video di tapak dan kemudian menghantarnya ke radio atau pusat arahan yang lain dalam masa nyata untuk meningkatkan kesedaran keadaan. Peranti ini turut menampilkan Smart MDM, yang membolehkan pengguna menguruskan radio dalam kelompok.

Pintar, intuitif dan lasak, PDC680 berprestasi dengan pasti, walaupun dalam keadaan yang paling mencabar, membantu responden pertama bekerja dengan selamat dan melindungi nyawa.

Sekarang, dengan pengeluaran PDC680 ke pasaran global, Hytera berpegang kepada cita-cita mereka untuk mempunyai sebuah perniagaan yang berdaya maju di dalam pasaran radio konvergen.

Barisan produk radio lasak dwi-mod Hytera kini termasuk radio tangan PDC680, PTC680, PTC760 dan PDM680. Semua radio lasak dwi-mod kini dikemas kini kepada Android 10, dengan memberikan pengguna dengan cara baharu untuk mengawal privasi, menyesuaikan radio dan menyelesaikan tugas mereka. – Bernama

See author's posts


Sri Aman FA nekad tamatkan ‘kemarau kemenangan

SKUAD Sri Aman FA mahu akhiri kemarau kemenangan apabila turun menentang Kuching FA di Stadium Sarawak, Sabtu ini.

SKUAD Sri Aman FA berazam untuk melakar kemenangan sulung sekali gus menamatkan ‘kemarau kemenangan’ pada pertemuan terakhir menentang Kuching FA di Stadium Sarawak, Sabtu ini.

Pengurus pasukan Sri Aman FA, Kelvin Chung berkata, aksi pada minggu ini menentang Kuching FA adalah perlawanan terakhir bagi Zon Selatan dan semestinya misi meraih kemenangan itu terus ditagih biarpun menyedari pasukan pimpinan Mohd Hairulasfia Hasbi tidak layak ke pusingan akhir Liga SSC-FAS 2022.

“Walaupun kita menyedari Sri Aman FA sudah tidak layak ke pusingan seterusnya, namun saya tetap menagih kemenangan daripada pemain terutamanya pada aksi terakhir minggu ini.

“Walaupun pasukan beraksi baik dalam keenam-enam perlawanan sebelum ini, kita masih gagal mengutip tiga mata penuh walaupun berpeluang untuk menang.

“Justeru, saya berharap pemain agar menamatkan kemarau kemenangan di gelanggang lawan minggu ini,” katanya.

Dalam perkembangan sama, beliau meminta para pemain agar berwaspada dengan ancaman Kuching FA yang dilihat sebagai pasukan pilihan untuk menjuarai Liga SSC-FAS musim ini.

“Sebelum ini, kita tewas 0-1 dengan Kuching FA dan pertemuan kedua ini saya tetap mahukan keputusan positif daripada pemain, lawan tetap lawan,” ujarnya.

Kelvin menjelaskan, aksi Sabtu ini sedikit ‘tempang’ ekoran ketiadaan beberapa tonggak utama yang tidak dapat diturunkan.

“Pemain utama kita, Awang Irfan Syahreeza Awang Ahmad tidak dapat beraksi disebabkan menjalani hukuman penggantungan satu perlawanan dan juga beberapa pemain mengalami kecederaan,” tegasnya.

See author's posts


Perasaan, Gagasan dan Akrobatik Kata

PENULISAN sajak merupakan sebuah karya seni aksara kata. Oleh itu, prosesnya begitu menuntut daya kreativiti yang artistik dalam membentuk dan melentur pemilihan kata. Ketika menulis sajak, pengertian dan pemaknaan harus telus dalam penyusunan kata-kata yang digarap agar hasilnya dapat ditaakul dengan menarik dan tuntas.

Salah satu kaedah untuk memahami karya sajak ialah dengan melakukan analisis terhadap akrobatik kata atau teks sajak. Oleh itu telah dikesan beberapa tahap standard yang pernah dikemukakan dalam memahami sajak dengan melakukan analisis akrobatik kata.

Pertama, aspek bunyi. Sebuah sajak akan bermakna jika dibaca dengan berupaya memahami aspek rima, irama, jeda, nada dan intonasi. Perhatikan perulangan yang digunakan, permainan huruf vokal dan konsonan, penekanan pada kata tertentu serta unsur-unsur bunyi yang lainnya.

Kedua, aspek kata. Salah satu definisi sajak menyebutkan bahawa sajak merupakan pola permainan atau akrobatik kata yang memiliki makna di dalamnya. Hal tersebut seperti mengisyaratkan bahawa aspek utama dalam sebuah sajak ialah rangkaian kata yang tepat dan kukuh. Dalam maksud lain, pemilihan kata dalam penulisan sajak wajar diteliti dan ditamsil dengan sebaik-baiknya sebagai wadah komunikatif yang berkesan.

Ketiga, aspek intrinsik (sifat) sajak. Pemahaman terhadap aspek intrinsik sajak sangat membantu pemahaman terhadap isi sajak. Dalam aspek intrinsik sajak ialah memuat objek-objek yang dikemukakan, latar, pelaku dan dunia penyajak. Objek yang dikemukakan dalam hal ini memuat hal-hal yang diangkat penyajak dalam sajaknya, seperti perahu, bulan, air laut, kehidupan dan banyak lagi objek lain yang digunakan. Latar, sama halnya dengan prosa, memuat latar tempat dan waktu. Pelaku, dalam hal ini juga memuat pelaku yang dimunculkan dalam sajak, misalnya si aku atau tokoh yang lain.

Keempat, pemaknaan secara implisit (tersirat). Pada tahap ini, pemaknaan dilakukan secara menyeluruh sehingga terangkai sebuah cerita, peristiwa atau yang lainnya dengan pengolahan yang tersirat.

Kelima, tahap perenungan. Pada tahap ini, pembaca hingga merasa dituntut untuk melakukan penyimpulan dan perenungan terhadap isi sajak secara menyeluruh tentang makna isi sajak yang dihasilkan.

Sememangnya, penulisan sajak pada pemaknaannya tidak mudah tapi tidak juga sukar jika penyajak bersedia memahami dan memaknakan penulisan sajak yang hakiki.

Menurut penyajak H.B. Jassin, sajak ialah suara hati penyajaknya, sajak lahir daripada jiwa dan perasaan tetapi sajak yang baik bukanlah hanya permainan kata semata-mata. Sajak yang baik membawa gagasan serta pemikiran yang dapat menjadi renungan khalayak pembaca.

Selain itu, terdapat elemen “kepuitisan” dalam karya sajak. Samuel Taylor Coleridge, seorang tokoh aliran Romantik mengatakan bahawa sajak ialah sejenis karangan yang berlawanan dengan karya sains, yang tujuannya memberikan kesenangan langsung (immediate pleasure). Menurutnya lagi, ilmu bukanlah tidak memberikan kenikmatan, hanya saja kenikmatan ilmu diperoleh melalui penelitian dan tidak bersifat langsung.

Oleh itu syabas kepada penyajak muda seperti Norazmah Sartoni, Nadzirah Maripat dan Nurul Aiman Hamid kerana sajak mereka telah disiarkan dalam ruangan Wadah Bahasa dan Sastera, akhbar Utusan Sarawak pada hari Khamis yang lepas.

Ketiga-tiga buah sajak yang disiarkan tersebut jelas mengungkapkan suasana kehidupan yang dijalani oleh setiap individu di dunia ini. Kesemuanya menerokai denai kehidupan yang dijalani. Mudah-mudahan nilai rasa dan nilai minda yang diolah tersebut berupaya memaknakan sesuatu kepada pembacanya. Sememangnya beberapa persoalan yang diolah dalam sajak-sajak tersebut mempunyai nilai kehidupan yang tersendiri.

Sajak “Lentera Hidup” oleh Norazmah Sartoni meneluskan jalur-jalur kehidupan yang ada. Sajak ini mempunyai beberapa pengamatan terhadap relung-relung cahaya daripada lentera kehidupan yang ditembusi. Dalam sajak ini, penyajak jelas bermonolog terhadap beberapa situasi yang dialaminya. Misalnya dalam rangkap-rangkap berikut;

Hidup itu pilihan,

Simpang kehidupan dan kehancuran,

Jelas terhampar di hadapan mata,

Hidup itu perjuangan,

Demi menggapai puncak kejayaan,

Hidup itu pengorbanan,

Bukan datang terbang melayang,

Bukan menunggu bak pungguk rindukan bulan,

Bukan menanti bulan singgah ke riba,

Hidup itu anugerah,

Yang maha kuasa kepada hambanya,

(rangkap 1,3,4 & 5, “Lentera Hidup”)

Menerusi sajak ini, penyajak ingin menemukan makna pada beberapa hakikat persoalan dalam perasaan dan gagasan kehidupan yang dijalani oleh individu di muka bumi ini. Penyajak sengaja membangkitkan sensual persoalan yang menjadi relung cahaya pemikiran pembaca terhadap kehidupan yang manusiawi ini.

Sajak ini berbentuk bebas. Tiada keterikatannya pada bentuk sajak lama seperti pantun dan syair. Sajak ini juga dibina daripada enam rangkap yang agak lewah baris-baris rangkapnya.

Gaya bahasa sajak ini biasa dan langsung. Pemilihan dan akrobat katanya sangat mudah difahami. Malah, unsur-unsur persajakan seperti simile, perlambangan, personifikasi, metafora dan lain-lainnya perlu diolah dengan lebih kemas dan komunikatif.

Sebagai penyajak, perlu diingatkan bahawa keindahan sajak tercipta daripada paduan harmoni: pesan yang ingin disampaikan, permainan kata, permainan rima, permainan citra, kesederhanaan dan kedalaman makna.

Pernyataan dalam olahan sajak ini ringkas dan fokus terhadap maksud yang ingin disampaikan. Tiada yang tersirat seperti lumrahnya bahasa sajak yang dihasilkan oleh penyajak.

Penyajak Agus R. Sarjono pernah memberikan ramuan agar sajak tidak mentah dan membosankan, iaitu dengan menghindari musuh-musuh sajak seperti;

(1)  bahasanya umum, tidak unik, tidak khas;

(2) bahasanya gampangan, makna kata dan kalimat tidak digali secara mendalam, tidak ada penghayatan;

(3) bahasanya seperti pengumuman atau reklame, tidak ada sentuhan rasa dan estetika;

(4) bahasanya klise atau sudah janda, ungkapan-ungkapan usang, kata-kata yang sudah sering digunakan bahkan sudah “dicerai”; dan

(5) bahasanya menggurui, seolah segurat ayat dalam kitab suci.

Selain itu, penyajak juga perlu memahami penggunaan tatabahasa dengan lebih baik lagi, terutamanya terhadap penggunaan tanda baca yang betul. Dalam penulisan sajak, tidak perlu digunakan tanda koma pada setiap larik sajak. Begitu juga penggunaan huruf besar pada setiap awal larik sajak. Oleh itu, disarankan agar penyajak membaca dan memahami bentuk sajak yang standard. Hal ini akan menjelaskan rupa standard sajak yang lazim.

Selain itu, akrobatik kata yang ligat dan cergas tidak memberikan makna apa-apa sekiranya jalinan kata terhadap perasaan dan gagasan tidak selaras dengan keharmonian makna dan berkesan dengan mesej yang disampaikan oleh penyajak kepada pembaca.

Sajak “Manusia dan Fitrah” oleh Nadzirah Maripatsarat dengan padanan andaian. Hampir pada keseluruhan sajak ini, penyajak ralit membicarakan andaiannya berhubung fitrah yang manusiawi. Misalnya;

Andai manusia dan masa adalah seteru

Suasana jadi haru-biru

Kerana masa akan meninggalkanmu

Andai manusia dan kebenaran kian renggang

Tiada daya untuk menghalang

Pasti kebenaran akan menang

Andai manusia dan sabar bukan jodoh

Rumah yang kukuh akan roboh

Jiwa yang sabar tidak akan rapuh

Andai manusia dan iman dipisahkan

Tiada rindu saat berdampingan

Iman menghindar dari pandangan.

(rangkap 1 hingga 4, “Manusia dan Fitrah”)

Manakala dalam rangkap akhir sajak pula, penyajak menyimpulkan bahawa manusia atau individu sememangnya mempunyai hubungan atau komitmen yang serius dengan hukum alam. Misalnya;

Manusia dan fitrah punya hubungan

Termaktub perintah dan larangan

Hukum alam usah diabaikan

(rangkap 5, “Manusia dan Fitrah”)

Sajak ini berbentuk separa bebas kerana terdapat kecenderungan penyajak untuk mengongkong larik sajak dengan memberikan rima akhir yang sama walaupun tidak menyerupai syair mahupun sajak. Hal ini menarik untuk akrobatik bunyi pengulangan rima sajak namun penyajak kurang teliti dengan jalinan citra dan makna sajak. Impaknya, larik sajak kurang kukuh dalam memaknakan persoalan sajak.

Sajak ini dibina daripada lima rangkap yang sederhana panjangnya. Gaya bahasa sajak biasa dan bersahaja. Pemilihan katanya perlu diperkukuh tanpa mengikatkannya dengan akrobatik rima kata hingga menjejaskan jalinan makna kata. Justeru itu, beberapa larik katanya masih boleh diberikan sentuhan semula agar lebih estetik biarpun elastik kritiknya. Pun juga beberapa unsur persajakannya masih memerlukan penelitian dan kekemasan, terutama dalam pemilihan citra.

Menulis sajak ialah merekonstruksi citra tersebut ke dalam bentuk rangkaian prosa kata, dengan menggunakan kata-kata konkrit, gaya bahasa personifikasi dan metafora, juga dengan permainan bunyi. Sehingga angin terasa elusannya, air terdengar perciknya, nadi terasa denyutnya. Psikologi mengidentifikasikan ada tujuh citra mental – pemandangan, suara, rasa, bau, sentuhan, kesedaran tubuh dan ketegangan otot. Semua dapat ditaakul penyajak untuk memperkukuhkan makna dan keyakinan akan kebenaran yang diungkapkan penyajaknya.

Keberhasilan membina citra akan meninggalkan kesan yang indah atau mengharukan pada diri pembaca. Jika sajak tidak meninggalkan sebarang kesan, kebarangkaliannya ialah citra yang dipilih penyajak gagal membekaskan sesuatu kepada pembaca.

Secara tekniknya, proses pengolahan sajak ini mencapai titik maknanya. Cuma penyajak masih perlu memperkemaskan gaya bahasa sajaknya, terutama dalam membina citra yang lebih kukuh. Penyajak harus menjaga keselarasan dan keseimbangan dalam komposisi untuk mencipta efek puitis walaupun kritis.

Dunton berpendapat bahawa sebenarnya sajak itu merupakan pemikiran manusia secara konkrit dan artistik dalam bahasa emosional serta berirama. Misalnya, dengan penggunaan kiasan atau citra yang disusun secara artistik. Susunan artistik ini melibatkan selaras, simetri, pemilihan kata-katanya tepat dan sebagainya. Sajak juga mengandungi bahasa yang penuh perasaan, serta berirama seperti muzik.

Terakhirnya, sajak “Harapan” oleh Nurul Aiman Hamid, sebuah sajak yang bertemakan kehidupan. Dari rangkap ke rangkap sajak ini, penyajak membahaskan soal pengharapan atau tahap harapan yang dimiliki oleh individu. Misalnya;

Kosong,

Pandangan liar sering terpesong,

Lemah,

Jiwa ini kembah,

Bangkit,

Cekal batin menangkis sakit,

(sajak “Harapan”)

Dalam sajak ini, penyajak ralit membahaskan tiga tahap harapan yang dimiliki oleh individu, iaitu kosong, lemah dan bangkit. Oleh itu, stamina perasaan dan gagasan untuk seseorang kuat dalam menempuh ranjau kehidupan bergantung pada bentuk harapan yang dipilih dan dimilikinya. Persoalan-persoalan tersebutlah yang diangkat penyajak untuk ditamsilkan oleh khalayak pembaca dalam sajak ini.

Bentuk sajak ini juga separa bebas seperti puisi “Manusia dan Fitrah” yang sebelumnya kerana ada keterikatan pada pengulangan rima akhir larik sajak walaupun tidak menyerupai bentuk pantun dan syair. Sama seperti sajak tadi, elemen ini bertujuan untuk menarik akrobatik bunyi pengulangan rima sajak. Namun impak sajak kurang harmoni kerana penyajak kurang berhati-hati dengan jalinan citra dan makna sajak. Misalnya pada frasa bergaris dalam rangkap ketiga sajak seperti berikut;

Bangkit,

Cekal batin menangkis sakit,

Zahir gigih gerakkan rakit,

Walau ujian hampir ulit,

Segunung ilmu tetap disungkit.

Kalimat “menangkis sakit” dan “gerakkan rakit” seperti tiada keharmonian/kesuaian maksud apabila ditaakul dan digambarkan. Apalagi dilanjutkan dengan kalimat “ujian hampir ulit” dan “segunung ilmu tetap disungkit”. Akrobat kata bagi menggambarkan perasaan dan gagasan dalam sajak ini terganggu oleh penggunaan imejan bercampur seperti sakit, rakit, ulit dan segunung ilmu.

Selain itu, sajak ini dibina daripada tiga rangkap yang sederhana panjangnya. Gaya bahasa sajak biasa dan bersahaja. Pemilihan katanya mudah difahami dan telus pemaknaannya, walaupun penyajak cenderung menggunakan beberapa kata asing.

Kekerapan penggunaan kata asing atau jarang dipakai dalam menulis sajak sebenarnya kurang digalakkan kerana khuatir pembaca mudah jenuh untuk menaakul sajak tersebut. Pembacaan berjeda yang kerap kerana tersangkut pada makna kata akan memudarkan minat pembaca yang perlu menyemak kamus. Dalam sajak ini dikesan sebanyak tiga patah kata pinjaman bahasa Arab iaitu “kembah” (selerak), “khalikah” (perihal menjadikan – ciptaan Tuhan; tabiat) dan “harakah” (perjuangan). Kata “layur” (layu), “ulit” (dodoi/liat) dan “sungkit” (cungkil) pun jarang dipakai tapi maksudnya dapat ditebak apabila membaca ayat penuhnya.

Rumusnya, ketiga-tiga buah sajak yang diperkatakan tadi tetap mempunyai kekuatannya apabila dinilai daripada usia pengalaman penyajaknya. Sememangnya proses kreatif mereka juga telah berupaya menelaah kehidupan ini dengan menghasilkan sajak yang bagus tema dan persoalannya. Mudah-mudahan, mereka juga akan mengambil peduli dengan apa-apa yang telah disarankan.

Waima apa pun, potensi Norazmah Sartoni, Nadzirah Maripat dan Nurul Aiman Hamid dalam penulisan sajak ini wajar dibanggakan. Justeru masing-masing telah memperlihatkan bakat dan minat kepenyairannya. Cuma, mereka harus lebih memahami dan memaknakan akrobatik kata agar olahan perasaan dan gagasannya kelak lebih kemas dan berkarisma. Mudah-mudahan sikap positif teguh menjejaki diri ke jalan kritik yang lebih membina dan terbuka. Tahniah dan sukses, selalu!

See author's posts


iSarawakCare menang Anugerah Reka Bentuk London

KUCHING: Sarawak meletakkan diri sebaris dengan jenama besar seperti IBM, Vodafone dan beberapa entiti digital antarabangsa terkemuka dunia apabila aplikasi webnya, iSarawakCare memenangi Anugerah Reka Bentuk London, hari ini.

Menteri Pembangunan Wanita, Kanak-Kanak dan Kesejahteraan Komuniti, Datuk Seri Fatimah Abdullah menerima anugerah bagi kategori Perkhidmatan Digital Kerajaan daripada Pengasas dan Pengerusi, Better Future, Mark Bergin, di London.

“Menerusi slogan ‘One Click at Your Service,’ portal iSarawakCare disepadukan dengan sistem sedia ada di Sarawak seperti SarawakNet, SarawakID, Perbendaharaan Negeri, bank serta sistem kerajaan Persekutuan untuk memudahkan proses merentas semua platform yang terbabit,” kata Fatimah dalam kenyataan, malam ini.

Beliau berkata iSarawakCare menawarkan akses satu titik mudah kepada inisiatif kerajaan, bantuan, perkhidmatan yang meliputi spektrum antara generasi dan kesaksamaan sosial dalam komuniti melalui kementerian.

Katanya, ia dilakukan melalui sistem yang fleksibel dengan kendalian data, selain membenarkan kementerian mengubah suai, meminda, mengemas kini, memadam sedia ada atau menambah inisiatif masa hadapan.

“Ia adalah platform dalam talian yang membolehkan orang ramai menghantar permohonan pada bila-bila masa dan dari mana-mana lokasi, sambil turut memberikan kemas kini masa nyata antara pentadbir sistem dan orang ramai tentang kemas kini program kerajaan,” katanya.

iSarawakCare direka dan dibangunkan kementerian bersama Lembaga Multimedia Sarawak (SMA) sebagai penyelaras projek untuk memenuhi keperluan sistem digital dalam platform digital, seni bina, pertukaran data, pengesahan data dan penyelesaian iSarawakCare.

Ia juga membabitkan Unit Pemodenan Perkhidmatan Negeri (SSMU) sebagai Jawatankuasa Pemandu dan Jawatankuasa Teknikal memberi nasihat tentang keperluan standard dan sistem untuk digital kerajaan dan SOCOE Sdn Bhd sebagai pembangun sistem.

Sementara itu, Bergin, penganjur anugerah berkenaan, berkata aspek hebat projek itu dicerminkan daripada keupayaan kerajaan Sarawak untuk menawarkan perkhidmatan digital yang tidak boleh diperoleh dengan segera untuk semua rakyat.

“Kami juga kagum dengan hakikat bahawa terdapat sisi antara generasi di mana penduduk lebih berusia seperti ibu bapa dengan bantuan anak-anak, mereka dapat akses kepada perkhidmatan digital…sekiranya tidak, gagal mendapat akses,” katanya.– BERNAMA

See author's posts


Kerajaan Sarawak putus libatkan perunding antarabangsa

TURUN PADANG… Dato Sri Dr. Sim Kui Hian ketika melawat perparitan di Jalan Perpati, semalam.

SIBU: Kerajaan Sarawak komited terhadap pelan pembaharuan bandar Sibu yang melibatkan Pelan Pembangunan Semula Bukit Assek dan Pelan Induk Saliran Bandar Sibu yang akan mentransformasikan bandar ini.

Timbalan Premier Sarawak, Dato Sri Dr Sim Kui Hian berkata, Premier Sarawak, Datuk Patinggi Tan Sri Abang Johari Tun Openg telah memperuntukkan lebih RM1 bilion sebagai pembiayaan awal untuk rancangan itu.

Menurutnya, pelan pembaharuan itu meliputi 500 ekar dan melihat kepada saiznya, ia sangat mencabar.

“Kita perlu menguruskan air, bangunan, rumah dan saliran dan sebab itu kita memerlukan pelbagai kepakaran untuk pembangunan semula.

“Kita juga amat berharap semua tempat yang kita lawati di luar negara sudi membantu walaupun kita berasal dari hutan Borneo (jungle of Borneo).

“Projek ini mengambil masa tetapi komitmen itu ada. Pembiayaan awal lebih RM1 bilion telah diketepikan,” jelasnya kepada pemberita ketika melawat projek menaik taraf parit di Jalan Pipit, hari ini.

Beliau memberitahu, keputusan Kerajaan Negeri untuk melibatkan perunding antarabangsa bagi pelan pembaharuan bandar Sibu bukan kerana mengabaikan perunding tempatan.

“Pelan pembaharuan bandar Sibu adalah projek yang besar. Kerana skalanya, Premier Sarawak, selepas dua taklimat oleh perunding tempatan, memutuskan bahawa kita mahukan kepakaran antarabangsa untuk projek itu.

“Kita akan dapatkan perunding tempatan untuk bekerjasama dengan perunding antarabangsa itu kerana kita benar-benar mahukan sesuatu yang bermanfaat untuk menyelesaikan masalah perparitan di Sibu dan pada masa sama kita mahu projek itu dilakukan bertaraf antarabangsa,” ujarnya.

Dr Sim mendedahkan, ramai yang memandang sinis mengenai pelaksanaan projek itu dan mereka juga mempersoalkan keperluan untuk melibatkan perunding antarabangsa untuknya.

“Kalau kita ada kepakaran, sudah tentu kita akan pergi untuk perunding tempatan. Tetapi jika kita tidak mempunyai kepakaran, kita mesti berani untuk mengatakan bahawa kita memerlukan kepakaran antarabangsa bukan kerana kita mahu terlepas pandang kepakaran tempatan.

“Kedua-dua perunding tempatan itu telah menyampaikan taklimat mengenai tebatan banjir dan pembangunan semula Sibu kepada Premier Sarawak pada Januari dan Julai tahun ini.

“Premier memutuskan kita perlu mendapatkan kepakaran antarabangsa selepas taklimat kerana kita tidak mahu terus menangguhkannya,” katanya.

Dr. Sim turut melakukan pemeriksaan perparitan di Lorong Brother Albinus 11 dan Jalan Perpati yang akan dinaik taraf di bawah projek sama.

Mereka turut meninjau perkembangan projek menaik taraf Taman Selera Muhibbah yang dijangka siap menjelang Disember tahun ini.

Keempat-empat projek yang menelan kos RM1.6 juta itu dibiayai oleh kerajaan persekutuan di bawah Kementerian Perumahan dan Kerajaan Tempatan (KPKT).

Turut hadir Timbalan Menteri Kesihatan Awam, Perumahan dan Kerajaan Tempatan II; Michael Tiang, Ahli Dewan Undangan Negeri (ADUN) Bukit Assek; Joseph Chieng dan Pengerusi Majlis Perbandaran Sibu (MPS); Clarence Ting.

Oleh AKUN GIMAN

See author's posts


Penduduk mohon kawasan poliklinik ditinggikan

SIBU : Penduduk tempatan yang pergi ke Poliklinik Lanang sama ada untuk mendapatkan ubat atau menghadiri temu janji dengan doktor menyeru pihak berkenaan supaya segera meninggikan paras atau laluan ke poliklinik terbabit untuk memudahkan pergerakan terutama sewaktu banjir.

Menurut seorang ayah, Ricky Wong dari Pasai Batu 20, Jalan Oya Lama, untuk berjalan dalam air banjir sambil membawa anak kecil amatlah berisiko.

“Andai kata sebelah kaki saya terperusuk ke dalam lubang ketika berjalan dalam air keruh sambil memangku anak kecil, sudah pasti saya bersama-sama anak akan jatuh tersungkur ke dalam air bah.

Ricky, 25 tahun menegaskan, sebelum sebarang perkara yang tidak diingini terjadi, adalah lebih elok untuk pihak yang berkenaan bertindak segera menaik tinggi taraf kawasan sekitar poliklinik itu demi keselamatan orang ramai.

Sementara itu, seorang ibu yang mengandung dan hanya mahu dikenali sebagai Rose berkata, air bah yang membanjiri kawasan Poliklinik Lanang menyukarkan pergerakan beliau.

“Ibu yang mengandung terpaksa meredah air banjir yang melepasi paras lutut untuk sampai ke poliklinik dari pintu pagar utama masuk.

Rose, 21 tahun dari Kampung Sentosa, Salim berkata, tindakan segera oleh pihak berkenaan dalam menaik tinggi taraf kawasan sekitar poliklinik tersebut pasti dapat mengelak sebarang kejadian yang tidak diingini daripada berlaku.

“Ibu yang mengandung yang tiada pilihan lain melainkan terpaksa meredah air banjir,” katanya.

Seorang warga emas yang dikenali sebagai Ali Yunus berharap supaya pihak berkenaan menyegerakan usaha untuk menghulurkan bantuan kepada mereka yang datang ke poliklinik itu dengan meninggikan lagi paras kawasan di sekitar Poliklinik Lanang.

“Adalah amat tidak elok jika dibiarkan begitu sahaja sedangkan kami rakyat amat mengharap serta memerlukan agar paras kawasan poliklinik segera ditinggikan demi keselamatan orang ramai,” ujar Ali.

Oleh Othman Ishak

See author's posts


Sri Lanka ‘berkurung’

COLOMBO: Polis Sri Lanka mengenakan perintah berkurung selepas pertempuran antara kem politik saingan, ketika kemarahan membina ke atas krisis ekonomi terburuk di pulau itu sejak kemerdekaan.

Rentetan masalah bekalan elektrik dan kekurangan makanan, kenaikan harga bahan api dan kekurangan ubat-ubatan sejak berbulan lalu menyebabkan penderitaan penduduk selain mencetus beberapa minggu bantahan anti-kerajaan.

Menurut pegawai, sekurang-kurangnya 20 orang cedera dalam keganasan di tengah Colombo, menurut pegawai.

Penyokong setia Rajapaksa bersenjatakan kayu dan kayu menyerang penunjuk perasaan tidak bersenjata yang berkhemah di luar pejabat Presiden Gotabaya Rajapaksa sejak 9 April lalu, kata wartawan AFP.

Polis melepaskan gas pemedih mata dan meriam air ke arah penyokong kerajaan yang melanggar garisan polis untuk menghancurkan khemah dan struktur lain yang didirikan penunjuk perasaan anti-kerajaan.

Perdana Menteri Mahinda Rajapaksa, abang presiden, menggesa orang awam untuk menahan diri dan sentiasa beringat bahawa keganasan hanya menghasilkan keganasan.

“Krisis ekonomi yang kita hadapi memerlukan penyelesaian ekonomi yang komited untuk diselesaikan oleh pentadbiran ini,” tulisnya di Twitter.

Pada Jumaat minggu lalu, kerajaan mengenakan keadaan darurat yang memberikan kuasa menyeluruh tentera untuk menangkap dan menahan individu selepas Kesatuan Sekerja membawa ‘harapan’ untuk menekan Rajapaksa supaya berundur.

Kementerian Pertahanan berkata, penunjuk perasaan anti-kerajaan berkelakuan secara provokatif dan mengancam dan mengganggu perkhidmatan penting.

Kesatuan Sekerja berkata, mereka akan mengadakan bantahan setiap hari mulai semalam untuk mendesak kerajaan membatalkan darurat.

Pemimpin Kesatuan Ravi Kumudesh berkata, mereka akan menggerakkan kedua-dua pekerja sektor negeri dan swasta untuk menyerbu Parlimen Negara apabila ia membuka sesi seterusnya pada 17 Mei ini.

“Apa yang kami mahu ialah presiden dan keluarganya ‘pergi’,” kata Kumudesh dalam satu kenyataan.

Presiden Rajapaksa tidak muncul di khalayak ramai sejak puluhan ribu cuba menyerbu kediaman peribadinya di Colombo pada 31 Mac lalu.

Sumber rasmi berkata, presiden mungkin meminta abangnya Mahinda berundur dalam usaha membuka jalan bagi kerajaan perpaduan untuk mengemudi Sri Lanka melalui krisis.

Tetapi, parti pembangkang terbesar di negara itu berkata, ia tidak akan menyertai mana-mana kerajaan yang diterajui oleh ahli puak Rajapaksa.

Krisis Sri Lanka bermula selepas pandemik Covid-19 menjejaskan pendapatan penting daripada pelancongan dan pengiriman wang.

Ini menyebabkan kekurangan mata wang asing yang diperlukan untuk membayar hutangnya, memaksa kerajaan mengharamkan import banyak barangan sekali gus menyebabkan kekurangan teruk, inflasi dan bekalan elektrik dicatu dalam tempoh yang berpanjangan.

Pada April lalu, Sri Lanka mengumumkan ia gagal membayar hutang asing AS$51 bilion. -AFP

See author's posts


Pencerahan awal undang-undang lompat parti

MENTERI di Jabatan Perdana Menteri (Parlimen dan Undang-Undang), Datuk Seri Dr Wan Junaidi Tuanku Jaafar menjelaskan tiga perkara utama mengistilahkan seseorang ahli Parlimen melompat parti berdasarkan draf pentadbiran Rang Undang-Undang Perlembagaan (Pindaan) berhubung Anti Lompat Parti.

Pencerahan Awal Undang-Undang Lompat Parti

RANG Undang-undang Lompat Parti masih lagi dalam proses perbincangan. Difahamkan sebelum ini, terdapat 30 persoalan mengenai definisi dan konsep lompat parti pernah dikemukakan oleh pejabat Peguam Negara untuk diberikan perspektif  oleh pasukan Menteri Undang-undang dan jawatankuasa pilihan khas yang ditugaskan untuk mereka membentukkan undang-undang tersebut. Ia lebih kepada perspektif undang-undang yang perlu dijelaskan bagi mengelak kekeliruan dan ketidakadilan apabila undang-undang tersebut dikuatkuasakan nanti. Perkara ini agak rumit hingga menyebabkan beberapa kali cadangan pembentangan ini tertunda hingga menyebabkan beberapa keresahan  beberapa parti  politik yang menjadi mangsa kepada tindakan lompat parti ini.

Tiga Konsep Definisi Awal

Baru-baru ini Menteri di Jabatan Perdana Menteri (Parlimen dan Undang-Undang), Datuk Seri Dr Wan Junaidi Tuanku Jaafar menjelaskan tiga perkara utama mengistilahkan seseorang ahli Parlimen melompat parti berdasarkan draf pentadbiran Rang Undang-Undang Perlembagaan (Pindaan) berhubung Anti Lompat Parti.

Yang pertama apabila mana-mana ahli Parlimen yang telah menang dalam mana-mana pilihan raya dan kemudian bertindak mengumumkan keluar parti politik, seterusnya melahirkan hasrat untuk menjadi ahli  parlimen bebas atau  mahu menyertai parti politik lain  dianggap sebagai melompat parti.

Yang kedua apabila seorang ahli Parlimen telah memenangi kerusi Parlimen tetapi dipecat oleh parti juga dianggap sebagai melompat parti. Hal ini bertujuan untuk memastikan ahli Parlimen sentiasa patuh kepada perlembagaan dan peraturan serta disiplin parti. Maka ini akan membawa pilihan raya kecil  akan diadakan semula.

Yang ketiga, perlakuan lompat parti juga boleh dianggap berlaku apabila seseorang yang memenangi pilihan raya melalui tiket atau calon bebas, akan tetapi selepas itu membuat keputusan untuk memasuki mana-mana parti selepas kemenangan diperoleh.

Tindakan-tindakan tersebut adalah bertentangan dengan konsep asal atau mandat yang diberikan oleh pengundi ketika pilihan raya kerana pengundi membuat keputusan untuk memilih calon yang menang tersebut adalah berdasarkan kapasiti atau kedudukan calon ketika itu. Apabila sudah berganjak dan berubah status kemenangan, maka dianggap bercanggah  dengan kemahuan sebenar rakyat  yang memilih ketika pilihan raya.  Misalnya, ketika pilihan raya umum 2002, penyokong UMNO mengundi calon yang bertanding atas tiket UMNO. Watikah pula dikeluarkan oleh Pengerusi Barisan Nasional  atau Presiden Parti. Biaya kempen politik  dan jentera bergerak juga menggunakan  jentera parti UMNO.  Sudah tentu, tindakan mengumumkan keluar parti dan menyertai parti lain selain UMNO adalah dianggap sebagai pengkhianatan parti. Sudah pasti, jika indivitu itu bertanding  menggunakan tiket calon bebas atau tiket parti lain akan kalah, sebab lawan mereka menggunakan tiket lain kalah.

Selain itu, terdapat persetujuan dalam draf cadangan tersebut bahawa  apabila lompat parti berlaku maka pilihan raya semula perlu diadakan semula. Namun begitu calon yang melompat tersebut boleh bertanding semula dan langkah ini dianggap mampu memberikan keadilan atau memberikan  peluang kepada calon untuk bertanding dalam mana-mana tiket parti lain atau bebas. Lazimnya calon seumpama ini sukar untuk menang kembali. Kadar untuk menang kembali pada tahap yang rendah walaupun tidak mustahil boleh menang.  Apapun, dengan kata lain, memberikan peluang kepada individu yang melompat ini bertanding semula ini adalah untuk tidak menafikan hak untuk bersuara dan bertanding agar keadilan diberikan kepada semua pihak. Sejajar dengan itu, draf undang-undang tersebut mencadangkan  pilihan raya dalam tempoh 60 hari individu itu dipecat sebagai ahli parlimen dan ini akan diumumkan oleh Dewan Rakyat dan tertakluk kepada Fasal 1 Perkara 54 Perlembagaan Persekutuan. Kesemua ini dilakukan sebagai mengembalikan mandat kepada rakyat semula dan memberikan keadilan kepada rakyat untuk menentukan, membuat keputusan dan memilih semula.

Pengecualian

Namun begitu draf rang undang-undang tersebut juga mencadangkan agar diberikan tiga pengecualian dan bebas daripada dikategorikan sebagai lompat parti. Yang pertama apabila sesebuah parti politik terbubar maka dengan sendirinya ahli Parlimen tidak boleh dianggap sebagai lompat parti. Bermakna ahli parlimen boleh menjadi bebas atau memilih mana-mana parti yang mahu disertai.

Yang kedua, apabila berlakunya penggabungan antara parti dengan parti lain, maka ia menjadi hak parti untuk bergabung. Misalnya, sekiranya berlaku satu gabungan yang besar, satu parti hendaklah keluar daripada gabungan itu maka ia tidak diistilahkan sebagai lompat parti. Hal ini kerana gabungan parti melibatkan semua ahli parlimen sesebuah parti dan bukannya tindakan seorang individu atau kelompok tertentu sahaja.

Yang ketiga ialah apabila seseorang ahli Parlimen dilantik memegang  jawatan menjadi Speaker Dewan Rakyat serta Dewan Negara yang menjadi formaliti di parlimen, maka keahlian parlimen seseorang itu tidak akan terjejas dalam parti yang diwakili dan tidak  termasuk dalam kategori melompat parti.

Walaupun pemilihan senator lazimnya daripada kuota parti politik, namun rang undang-undang yang digubal ini hanya tertakluk kepada wakil rakyat sahaja dan tidak melibatkan  ahli dewan negara atau senator. Hal ini kerana berpegang kepada prinsip bahawa hanya ahli dewan rakyat  atau parlimen  yang mendapat mandat  dan dipilih langsung oleh rakyat.

Persoalan semakin kompleks

Baru-baru ini  terdapat pendedahan masih terdapat banyak persoalan perlu dijawap untuk memastikan rang undang-undang tersebut menjadi lebih terperinci. Kumpulan pendesak reformasi pilihan raya, telah memberikan maklum balas kepada tujuh persoalan utama dalam isu lompat parti.  Antaranya ialah sama ada pindaan ini harus mengehadkan pindaan kepada Perlembagaan Persekutuan sahaja atau perlu dimasukkan dalam penggubalan akta tertentu. Persoalan ini amat rumit memerlukan  pakar-pakar bidang, aktivis, dan ahli politik meneliti agar tidak terperangkap dan memastikan keadilan kepada semua pihak.

Begitu juga persoalan mengenai ahli parlimen yang menggunakan lambang parti lain semasa pilihan raya sama ada dikehendaki menjadi ahli parti itu atau sebaliknya. Begitu juga persoalan sama ada terdapat keperluan membuat peruntukan undang-undang  untuk menyekat lompat parti turut dikenakan ke atas ahli Dewan Undangan Negeri juga berbangkit bagi memastikan keselarasan undang-undang atau tidak bercanggah di antara undang-undang di peringkat negeri dan persekutuan.

Dengan kata lain, rang undang-undang lompat parti perlu  memenuhi semua kriteria dan keperluan semasa. Pengabaian atau terlepas pandang aspek-aspek tertentu boleh mencacatkan rang undang-undang tersebut. Bagaimanapun, untuk bergerak ke depan, maka  definisi dan konsep asas lompat parti serta isu lompat parti yang berbangkit sekarang perlu diberikan tindakan dan langkah segera agar amalan lompat parti dan mengkhianati amanat rakyat tidak mewabak manakala perkara-perkara belum lagi berlaku, boleh dipertimbangkan pada pindaan-pindaan pada masa akan datang. Yang penting rang undang-undang ini perlu dipercepatkan bagi memastikan amalan politik katak dibanteras segera!

Profesor Madya Dr Awang Azman Awang Pawi ialah penganalisis sosiopolitik dan sosiobudaya di Jabatan Sosiobudaya, Universiti Malaya, Kuala Lumpur. Beliau juga ialah felo penyelidik Pusat Kajian Demokrasi dan Pilihan Raya Universiti Malaya (UMCEDEL)

See author's posts


KKR laksana 297 projek secara BIM, IBS seluruh negara – Nanta

TUMPAT: Sebanyak 297 projek menggunakan kaedah Building Information Modelling (BIM) dan Industrial Building System (IBS) sedang dilaksanakan oleh Kementerian Kerja Raya (KKR) di seluruh negara setakat ini.

Menterinya, Datuk Seri Alexander Nanta Linggi berkata, kaedah penggunaan BIM dan IBS dalam projek jalan dan bangunan mampu meningkatkan kualiti dan produktiviti pembinaan kerana dapat menyeragamkan reka bentuk dan mempercepat tempoh pembinaan.

“Penggunaan BIM dan IBS dapat membantu dalam mengesan lebih awal isu percanggahan antara reka bentuk dengan pembinaan yang mungkin berlaku dengan bantuan model tiga dimensi reka bentuk jalan atau jambatan tersebut.

“Dalam erti kata lain, projek akan dapat dilaksanakan dengan lebih lancar dengan kurangnya isu percanggahan reka bentuk yang boleh melewatkan pelaksanaan projek sekiranya berlaku,” katanya.

Beliau berkata demikian kepada pemberita selepas Majlis Perasmian pembinaan jejambat (Flyover) dari arah Kota Bharu merentangi Bulatan Wakaf Bharu Ke Pengkalan Kubor di Wakaf Bharu di sini hari ini, yang turut dihadiri Menteri Besar Kelantan Datuk Ahmad Yakob.

Mengulas lanjut, Nanta berkata, cadangan menggunakan BIM dan IBS secara maksimum dalam sektor pembinaan adalah satu strategi berimpak tinggi yang mampu mengurangkan kebergantungan sektor pembinaan kepada pekerja asing melalui pengukuhan kompetensi dan adaptasi teknologi.

“Kejayaan ini akan dapat dicapai dengan kerjasama strategik bersama kementerian dan agensi yang relevan dengan adaptasi teknologi sektor pembinaan sedia ada sebanyak 85.3 peratus bagi projek awam dan 81 peratus bagi projek swasta.

“Saya yakin inisiatif untuk mencapai tahap adaptasi teknologi menggunakan IBS dan BIM kepada 100 peratus akan tercapai dengan sokongan dan kerjasama padu daripada semua pihak,” katanya.

Mengulas lanjut mengenai projek rintis pertama BIM yang berjaya disiapkan iaitu pembinaan jejambat dari arah Kota Bharu ke Pengkalan Kubor di Wakaf Bharu, beliau berkata, projek itu bertujuan menyuraikan trafik terutamanya di sekitar bulatan Wakaf Bharu yang mengalami kesesakan lalu lintas pada waktu puncak dan musim perayaan.

“Projek ini mula dibina pada 19 Februari 2018 dengan melibatkan skop seperti membina jejambat jalan berkembar empat lorong melintasi bulatan Wakaf Bharu (Kota Bharu-Pengkalan Kubor) sepanjang 470 meter,” katanya. – Bernama

See author's posts


Mahkamah Syariah berhati-hati

KUCHING: Pihak Mahkamah Syariah mengambil pendekatan yang berhati-hati dalam menyelesaikan kes tuntutan harta pusaka peninggalan Allahyarham Mohd Yusup Mohd Taha oleh pewaris Mohamad Syahdad Yusup.

Ini kerana kes berkenaan melibatkan banyak badan berkanun, dan sensitiviti banyak pihak perlu dijaga.

Peguam Arip Ameran, dari Firma Guaman Arip Ameran, berkata kes berkaitan Masjid Kampung Haji Baki itu melibatkan Majlis Islam Sarawak (MIS), Pejabat Peguam Negeri Sarawak, selain Mohamad Syahdad Yusup.

“Jika dikira dari peringkat Mahkamah Tinggi, kes ini sudah mencapai tempoh 10 tahun namun tempoh dan proses ini merupakan proses biasa yang melibatkan Mahkamah Rayuan.

“Justeru, pihak mahkamah perlu mengambil pendekatan lebih berhati-hati kerana perlu melayani banyak pihak dan ia juga merupakan proses biasa di mahkamah,” jelasnya.

Ketika ditemui Utusan Sarawak di Pejabat Kehakiman Syariah di sini semalam, Arip memaklumkan kes sedemikian merupakan kes yang pertama di Sarawak dan ia dipanjangkan ke Mahkamah Rayuan kerana ada pihak yang kurang berpuas hati dengan keputusan Mahkamah Tinggi.

“Isu yang ditimbulkan yang dituntut menjadi subjek tuntutan mahkamah ini berkaitan dengan harta pusaka namun, harta pusaka ini melibatkan beberapa kepentingan. Pada satu sudut ada kepentingan kepada pihak waris, kemudian kepentingan yang dituntut oleh waris ini melibatkan perkara yang di bawah kepentingan pihak lain.

“Misalnya, dalam konteks kes ini melibatkan masjid dan wakil dari pihak masjid dipanggil masuk dalam kes ini sebab kepentingan yang dituntut oleh waris ini berada pada tangan pihak masjid yang seterusnya mengaitkan pihak lain seperti MIS sebab masjid ini di bawah kuasa MIS.

“Apabila MIS masuk dalam kes ini, ia melibatkan kepentingan negeri dan apabila melibatkan kepentingan negeri maka pihak peguam negeri akan terlibat dalam kes ini yang akan mewakili agensi masing-masing,” jelasnya.

Syahdad menzahirkan harapan agar keputusan yang diberikan mengutamakan keadilan dalam membuat keputusan.

“Saya amat berpuas hati dengan peguam saya yang memberi perkhidmatan guaman dengan baik dan amat memuaskan.

“Saya berharap kes ini dapat diselesaikan dalam tahun ini memandangkan ia sudah berlarutan lebih dari 10 tahun,” katanya.

Oleh RYNNA SHA’ERRA

See author's posts


Rakyat harus sokong kerajaan

RAKYAT Sarawak diingatkan untuk kekal memberikan sokongan kepada kerajaan sedia ada bagi meneruskan pembangunan di negeri ini, kata Ahli Dewan Undangan Negeri (ADUN) Tupong, Fazzrudin Abdul Rahman (gambar).

Beliau berkata, rakyat harus beri sokongan kepada pemimpin dan kerajaan kini kerana telah terbukti dengan keputusan dan sejarah pimpinan mereka, rakyat kekal hidup bersatu padu dan menuju kepada kejayaan dan pembangunan.

“Dengan bukti kebaikan ini, tidak mungkin kita akan membuat keputusan menentang mereka,” kata beliau pada Majlis Perasmian Kempen Keselamatan Kebakaran Di Taman Fitrah, kelmarin.

Beliau menambah rakyat juga perlu faham apabila kerajaan melakukan pembangunan, ia memerlukan beberapa langkah ke hadapan.

“Sebab itulah, kadang-kadang kita perlu tahu apabila kerajaan lakukan keputusan atau tindakan, pada masa itu mungkin sukar untuk kita faham, namun pada masa akan datang, keputusan atau tindakan itu akan relevan dengan keadaan semasa.

“Contohnya, pembangunan negeri yang berfokuskan digital ekonomi oleh Ketua Menteri kita yang telah diumum beberapa tahun lepas dan kini amat dipraktikan dan diperlukan kerana pandemik covid.

“Platform digital ekonomi telah diletakkan asasnya oleh Ketua Menteri dan kita hanya menggunakannua sekarang dalam menjalankan kehidupan kita,” ujar beliau.

Fazzrudin turut berkata, segala proses pembangunan ataupun penyelesaian permasalahan rakyat tidak akan berlaku semalaman sahaja.

“Ia memerlukan kerjasama penduduk, pemimpin dan juga agensi kerajaan bagi menyelesaikam sesuatu masalah dan jalinan ini perlu dikekalkan,” kata beliau.

Oleh Alexandra Lorna

See author's posts


Bidang survei janjikan masa depan cerah

KUCHING: Kerjaya sebagai Juruukur mempunyai masa depan yang sangat cerah.

Hal ini didedahkan oleh Pengarah Jabatan Tanah dan Survei (JTS)  Sarawak Abdullah Julaihi pada Majlis Penutupan Program Cabaran Kreativiti Dekorasi Kek SCSICA dan Sesi Perkongsian Profesion Jurukur: Inovasi dan Transformasi bersempena dengan Minggu Inovasi Perkhidmatan Awam Negeri Sarawak Tahun 2020 di sebuah hotel terkemuka, semalam.

Majlis itu dirasmikan oleh Timbalan Setiausaha Kerajaan Negeri, Datu Dr. Sabariah Putit.

Katanya, dengan inovasi berterusan, bukan sahaja di pihak industri, malah dalam JTS sendiri, bidang survei ini menjanjikan masa depan yang cerah untuk semua.

“Kerjaya sebagai jurukur kurang diberikan pendedahan berbanding profesion teknikal lain.

“Sebagai contoh, seperti bidang jurutera dan arkitek walaupun peluang pekerjaan sangat besar seiring dengan perkembangan dan pembangunan pelbagai sektor seperti pembangunan hartanah, infrastruktur dan pembangunan fizikal lain di negeri ini,” katanya.

Tambahnya, pelbagai kaedah pengukuran atau inovasi dan teknologi baharu diperkenalkan untuk memudahkan pengukuran bagi memperkukuhkan kejituan dan ketetapan pengukuran.

“Oleh itu, JTS berkolaborasi bersama Politeknik Kuching Sarawak dalam jurusan Diploma Geomatik untuk pendedahan kepada pelajar mengenai kerjaya sebagai Juruukur yang telah melalui banyak transformasi,” katanya.

Beliau turut mengambil kesempatan mengucapkan selamat maju jaya kepada lapan kumpulan dari JTS yang akan berentap pada ‘Sarawak Civil Service Innovation Convention Award (SCSSICA)’ 2020 pada 14 hingga 16 Oktober ini iaitu Knights of Batang Lupar (Sri Aman), V-12 (Serian), Innovative Q9 (Bintulu), Innotech Q9 (Bintulu bersama BDA), Evolve 8 (Samarahan), 4 Quest Reborn (Miri), Lands Tahai Q (Limbang) dan Accurate (Mukah).

Oleh Nur Ain Otsman

See author's posts


Aubameyang leburkan harapan City

ARSENAL melakar rekod 21 kali mara ke perlawanan akhir Piala FA dengan dua gol tanpa berbalas hasil jaringan Pierre-Emerick Aubameyang.

Kemenangan yang mengejutkan 2-0 ke atas penyandang juara, Manchester City di Stadium Wembley awal pagi kelmarin itu amat penting sebagai pembakar semangat kepada anak buah Mikel Arteta itu.

Pengurus The Gunners, Arteta berjaya memerangkap pengendali City, Pep Guardiola dengan serangan balas pantas tatkala Aubameyang meledak gol di kedua-dua separuh masa permainan sekali gus menyaksikan perancangan Arsenal kali ini sangat sempurna.

Disebalik banyak bertahan sepanjang perlawanan, kemenangan berkenaan sudah cukup bermakna bagi Arsenal berbanding City, yang kurang bernasib baik berikutan beberapa percubaan liar pemain City.

Arsenal akan berdepan Chelsea atau Manchester United, yang akan berentap dalam satu lagi aksi separuh akhir awal pagi tadi.

Perlawanan akhir bakal berlangsung pada 1 Ogos ini di Stadium Wembley.

See author's posts


Maybank dinobat bank digital pengguna terbaik dunia

KUALA LUMPUR: Maybank dinobatkan sebagai Bank Digital Pengguna Terbaik Dunia di Malaysia dan Indonesia, untuk pemenang Pusingan Pertama Anugerah Bank-Bank Pengguna Terbaik Dunia 2020 di Asia-Pasifik oleh majalah Global Finance.

Dalam satu kenyataan hari ini, Global Finance berkata pemenang Pusingan Satu itu juga turut merangkumi Bank Digital Pengguna Terbaik, Bank Digital Korporat/Institusi Terbaik dan Bank Digital Islam Terbaik pada peringkat negara.

“Pemenang dipilih di Afrika, Asia-Pasifik, Eropah Tengah dan Timur, Amerika Latin, Timur Tengah, Amerika Utara dan Eropah Barat,” katanya.

Turut diumumkan hari ini adalah pemenang bagi peringkat Serantau dalam Sub-Kategori seperti Keselamatan Maklumat Terbaik dan Pengurusan Penipuan, Aplikasi Perbankan Mudah Alih Terbaik dan Bank Digital Paling Inovatif, di mana Maybank telah memenangi anugerah Reka Bentuk Laman Web Terbaik.

“Pemenang dipilih daripada penyertaan yang dinilai oleh panel hakim bertaraf dunia di Infosys, peneraju global dalam bidang perundingan, teknologi dan penyumberan luar. Editor-editor di Global Finance bertanggungjawab untuk pemilihan terakhir semua pemenang, katanya.

“Hanya bank-bank yang menyertai pertandingan itu dipertimbangkan untuk anugerah tersebut dan anugerah berkenaan hanya diberikan kepada penyertaan daripada peringkat serantau, negara dan kategori,” katanya.

Bank-bank yang menang anugerah tersebut dipilih berdasarkan kriteria berikut, iaitu kekuatan strategi untuk menarik dan memberi perkhidmatan kepada pelanggan digital, kejayaan mendorong pelanggan untuk menggunakan perkhidmatan digital ditawarkan, pertumbuhan bagi pelanggan digital, tawaran produk yang luas, membuktikan telah memperoleh manfaat ketara daripada inisiatif digital dan reka bentuk laman web/mudah alih serta fungsinya, kata Global FInance.- Bernama

See author's posts


650,000 permohonan moratorium bersasar diterima

KUALA LUMPUR: Sejumlah 650,000 permohononan bagi moratorium bersasar telah diterima yang membabitkan kadar kelulusan sebanyak 98 peratus sejak dilaksanakan pada 1 Oktober lepas.

Timbalan Menteri Kewangan I, Datuk Abd Rahim Bakri berkata, daripada permohonan diluluskan itu, sebanyak 40 peratus membabitkan pelanjutan moratorium.

“Ini terutamanya melibatkan individu yang baru sahaja kehilangan pekerjaan serta terbabit dalam perniagaan sektor yang mungkin masih mengalami kekangan operasi ketara akibat pandemik Covid-19.

“Sebanyak 60 peratus daripada permohonan yang diluluskan itu telah memilih pengurangan bayaran ansuran bulanan dan merangkumi peminjam dengan pendapatan yang telah berkurangan,” katanya di persidangan Dewan Rakyat di sini, semalam.

Beliau menjawab pertanyaan Datuk Mohd Fasiah Mohd Fakeh (Bersatu-Sabak Bernam) mengenai langkah-langkah institusi perbankan untuk terus membantu isi rumah serta perniagaan yang memerlukan bantuan selepas moratorium berakhir pada 30 September 2020.

Selain itu, Abd Rahim berkata, kerajaan juga telah memberi moratorium ke atas pinjaman bank selama enam bulan secara pukal yang menjadi sebahagian daripada langkah Pakej Rangsangan Ekonomi Prihatin Rakyat (PRIHATIN) untuk membantu meringankan beban rakyat dan perniagaan susulan kejutan pandemik berkenaan pada Mac 2020.

“Bagaimanapun, bermula 1 Oktober 2020 kerajaan telah melaksanakan moratorium secara bersasar khusus kepada individu dan isi rumah atau Perusahaan Kecil dan Sederhana (PKS) yang kehilangan pekerjaan dan pendapatan terjejas sepanjang 2020 sehingga 2021,” kata beliau.

Abd Rahim menjelaskan, intipati moratorium bersasar yang bermula pada 1 Oktober 2020 itu melibatkan penangguhan bayaran balik pinjaman selama tiga bulan atau pengurangan bayaran ansuran bulanan yang sepadan dengan pengurangan pendapatan selama enam bulan.- Bernama

See author's posts


Migran kanak-kanak meningkat mendadak

PANAMA CITY: Bilangan kanak-kanak pendatang yang cuba memasuki Amerika Syarikat (AS) dari Mexico telah meningkat sembilan kali ganda sejak awal tahun ini, kata Tabung Kanak-Kanak Pertubuhan Bangsa-Bangsa Bersatu (UNICEF) pada Isnin lalu.

Kenaikan dari 380 kepada 3,500 kanak-kanak yang mendaftar di pusat penerimaan di bahagian selatan sempadan telah membanjiri kemudahan itu, kata agensi kanak-kanak Pertubuhan Bangsa-Bangsa Bersatu (PBB).

“Saya sangat sedih melihat penderitaan begitu banyak anak kecil, bahkan bayi di sempadan Mexico dengan Amerika Syarikat,” kata Jean Gough, pengarah dana untuk Amerika Latin dan Caribbean, yang berpusat di Panama.

“Sebilangan besar tempat perlindungan yang saya kunjungi di Mexico sudah terlalu banyak penduduk dan tidak dapat menampung jumlah kanak-kanak, remaja dan keluarga yang berhijrah ke utara,” tambah Gough, setelah lawatan lima hari ke sempadan.

Pihak berkuasa Mexico mencatat rata-rata 275 anak migran baharu sehari menunggu untuk ke AS atau dihantar pulang dari bahagian utara sempadan, menurut UNICEF.

Kebanyakannya berasal dari Honduras, Guatemala, El Salvador dan Mexico, kanak-kanak di bawah umur merangkumi 30 peratus daripada jumlah pendatang , angka tertinggi yang pernah didaftarkan untuk kanak-kanak.

UNICEF mengatakan orang yang memperdagangkan tanpa malu-malu mengeksploitas  keputusan keluarga yang ingin melarikan diri daripada geng dan keganasan rumah tangga, kemiskinan, kesan perubahan iklim dan pengangguran yang disebabkan oleh wabak Covid-19.

Migran telah mengatakan mengenai penderaan yang mereka alami dalam perjalanan mereka seperti pemerasan, serangan seksual, penculikan dan pemerdagangan manusia, tambah UNCIEF.

“Keluarga Amerika Latin tidak berhijrah, mereka melarikan diri… Tidak ada yang menarik mereka kembali jadi mengapa mereka kembali?,” tambah Gough.

UNICEF mengatakan lebih banyak pusat penerimaan diperlukan di sempadan dan peningkatan keadaan sosial di Amerika Tengah dan wilayah miskin di Mexico untuk mengurangkan migrasi. -AFP

See author's posts


Angka korban akibat gempa bumi di Turkiye meningkat 1,498

MOSCOW: Angka korban akibat gempa bumi Turkiye meningkat kepada 1,498, lapor Sputnik, memetik kenyataan ketua Pengurusan Bencana dan Kecemasan (AFAD), Yunus Sezer.

“Setakat ini, jumlah kematian ialah 1,498 orang, manakala 8,533 lagi cedera dan 2,834 bangunan dilaporkan musnah,” kata Sezer kepada pemberita.

Sebelum ini, AFAD melaporkan sebanyak 1,121 kematian.

Gempa bumi berukuran 7.7 pada skala Richter melanda tenggara Turkiye pada pagi Isnin.

Kerosakan turut dilaporkan di beberapa wilayah di Syria, manakala gegaran turut dirasai di ibu kota Lubnan, Beirut.

Di Syria, angka kematian kini melebihi 400 orang, manakala 1,300 lagi cedera. – Bernama

See author's posts


Usahawan tempatan perluaskan perniagaan

OYA: Dorongan minat untuk dijadikan sebagai kerjaya, seorang usahawan wanita di Kapung Teh di sini telah membuat  keputusan untuk membuka premis  peniagaan.

Setelah menyedari bahawa hasil tangannya mendapat sambutan daripada penduduk tempatan, Nurhaniza Shamat, 29, tanpa ragu, memperluaskan bidang pastry yang kini diusahakan sejak tahun 2019.

Menteri Kebajikan, Kesejahteraan Komuniti, Wanita, Keluarga dan Pembangunan Kanak-Kanak, Dato Sri Fatimah Abdullah menyatakan peniagaan  usahawan wanita ini hanya bermula sekadar minat pada mulanya dan tidak menjangka mendapat perhatian daripada penduduk tempatan sekali gus member sumber pendapatan yakni sebuah kerjaya.

“Dengan hanya minat dalam bidang pastry, usahawan tersebut seterusnya mencuba untuk menjual hasil pastry itu secara suka-suka, namun apabila jualannya mendapat sambutan yang menggalakkan, beliau mula membuka premis untuk membuat dan menjual produknya itu,” katanya lagi.

Memandangkan pastry atau pemanis mulut seperti kek dan dessert keluarannya mendapat respons yang amat memberangsangkan, Nurhaniza menggaji dua pembantu pada pertengahan tahun lalu.

Dato Sri Fatimah Abdullah yang juga Ahli Dewan Undangan Negeri (ADUN) Dalat menyatakan demikian  sempena dengan lawatan beliau ke premis peniagaan usahawan tersebut  pada hujung minggu lalu.

“Untuk menambahkan ilmu dalam bidang yang diceburi itu, Nurhaniza turut menghadiri pelbagai kursus yang diadakan agensi-agensi kerajaan, termasuk melalui atas talian. Bagi mempelbagaikan produknya, beliau juga menghasilkan kek dan pastry menggunakan resepi sendiri,” tambah Fatimah.

Kini beliau telah menjangkaui sasaran awalnya iaitu pelanggan sekitar Daerah Dalat dan Mukah sahaja .

“Kini beliau ada juga  menerima tempahan dari Kuching.  Akan tetapi, seperti biasa setiap usaha atau perniagaan pasti ada cabarannya, dan perkara itu tidak terkecuali buat usahawan dari Daerah Kecil Oya ini. Antara cabarannya ialah dari segi sumber bahan-bahan mentah yang agak sukar untuk diperolehi  sehingga memaksanya untuk ke luar Mukah bagi mendapatkan keperluan tersebut,” ujar Fatimah lagi.

Selain itu, tambah  wakil rakyat ini,  tempahan daripada luar daerah berkurangan berikutan Perintah Kawalan Pergerakan membatasi pergerakan penghantaran beliau mahupun pelanggan untuk ke premis perniagaannya.

Harapan Nurhaniza adalah untuk mendapat lebih banyak pengetahuan dalam bidang diceburi dan mempelbagaikan produknya terutama dari segi memenuhi kemahuan atau selera pelanggan dan seterusnya untuk juga membuka  premis di luar Bahagian Mukah demi mengembangkan peniagaan industri kotej berkenaan.

Oleh HENRY B SIYU

See author's posts


Voon Sen Yu, Katerina Cheria Jambai dinobatkan sebagai Ikon Murid SERASI-Pertama di Sarawak

MIRI: Murid dari Sekolah Jenis Kebangsaan (C) Chung Hua Miri, Voon Sen Yu dan bekas murid Sekolah Menengah Kebangsaan (SMK) Bandar Bintulu, Katerina Cheria Jambai masing-masing dinobatkan sebagai Ikon Murid SERASI (Sekolah Rakan Alam Sekitar) yang pertama di Sarawak.

Dengan penobatan ikon itu, kedua-dua mereka masing-masing menerima sijil dan wang tunai RM500.

Manakala, Anugerah Guru SERASI dimenangi oleh Kho Ling Hua dari SJK (C) Chung Hua Pujut Miri dan Hii Yii Sing dari SMK Bandar Sibu dan kedua-duanya masing-masing membawa pulang sijil dan wang tunai RM1,000.

Anugerah Harapan SERASI pula dimenangi oleh SJK Chung Hua Pangkalan Baru, Padawan dan SMK Bukit Assek Sibu sekali gus kedua-duanya masing-masing membawa pulang hadiah berupa piala, sijil dan wang tunai RM2,000.

Manakala Anugerah SERASI dimenangi SJK (C) Chung Hua Miri dan SMK Pending, Kuching.

Kedua-duanya masing-masing membawa pulang piala, sijil dan wang tunai RM4,000.

Sementara itu, bagi Anugerah Khas Bintang Serasi pula jatuh kepada SJK (C) Chung Hua Pujut, Miri dan SMK Bandar Sibu dengan kedua-duanya membawa pulang hadiah berupa piala pusingan, sijil dan wang tunai RM5,000.

SK Telahak Limbang dan SMK Semerah Padi Kuching pula, masing-masing memenangi Anugerah Projek SERASI dengan kedua-duanya masing-masing membawa pulang sijil dan wang tunai RM1,000.

Hadiah-hadiah disampaikan oleh Timbalan Ketua Menteri Datuk Amar Awang Tengah Ali Hasan pada Majlis Penyampaian Anugerah SERASI 2018/2019 yang diadakan di sebuah hotel terkemuka di sini, semalam.

Hadir sama pada majlis Menteri Muda Pembangunan Bandar dan Sumber Asli , Datu Len Talif Salleh dan Kontroler Kualiti Alam Sekitar, Lembaga Sumber Asli dan Alam Sekitar (NREB) Justine Jok Jau Emang.

Program SERASI ini dianjurkan bersama oleh Kementerian Pembangunan Bandar dan Sumber Asli (MUDeNR), NREB dan Shell Malaysia.

Terdahulu, Justine Jok dalam ucapannya berkata, penyertaan Anugerah SERASI pada sesi kali ini disertai sebanyak 608 sekolah.

Katanya, antara objektif penganjuran Anugerah SERASI ialah mengiktiraf dan menghargai usaha berterusan yang dilaksanakan oleh pihak sekolah dalam pendidikan dan penjagaan alam sekitar.

Selain itu, beliau berkata, penganjuran anugerah ini dapat membudayakan amalan positif dan nilai cintakan alam sekitar dalam kalangan murid dan masyarakat setempat.

“Anugerah SERASI memberi penekanan dalam pelbagai aspek di sekolah,antaranya bidang pengurusan alam sekitar, kokurikulum, penghijauan, kebersihan,keindahan, kreativiti dan inovasi sekolah.

“Dengan itu, ia akan mewujudkan sekolah mesra alam sekitar yang kondusif sebagai pusat pengajaran dan pembelajaran dan seterusnya mampu mempengaruhi komuniti sekolah lain serta masyarakat luar demi memastikan pembangunan mampan di Sarawak,” katanya.

Oleh Liong Chai Ling

See author's posts


Pokok Sakura bakal warnai Pekan Sundar

LAWAS: Daerah Kecil Sundar bakal dibangunkan menjadi sebuah pekan dalam taman yang dipenuhi pokok Sakura.

Ini akan menjadikan daerah ini sebagai destinasi pelancongan dan juga pusat penduduk Lawas beriadah sambil menikmati keindahan bunga daripada pokok Sakura.

Timbalan Ketua Menteri Datuk Amar Haji Awang Tengah Ali Hassan menjelaskan bahawa kawasan pekan Sundar didapati sesuai untuk pertumbuhan pokok Sakura.

Seterusnya beliau yang juga Menteri Pembangunan Bandar dan Sumber Asli II, Menteri Perdagangan Antarabangsa dan Industri, Terminal Perindustrian dan Pembangunan Usahawan Sarawak memberitahu, Kerajaan Sarawak akan terus memberi fokus kepada pembangunan di Daerah Lawas menerusi berbagai pembangunan di bawah Agensi Pembangunan Wilayah Utara (NRDA) dan kementerian serta jabatan seperti di beberapa kawasan lain di negeri ini.

Melalui pelan terancang membabitkan aspek pembangunan sosial, ekonomi dan masyarakat, Kerajaan Sarawak telah merancang untuk membangunkan Pekan Sundar dengan berbagai pembangunan infrastruktur bagi meningkatkan sosio- ekonomi penduduk.

“Secara keseluruhannya, saya mahu melihat Pekan Sundar ini dirancang dengan pembangunan yang tersusun yang akan memberi manfaat kepada penduduk khususnya dalam meningkatkan sosio – ekonomi penduduk.

“Kita akan membuat ‘landscaping’ yang dirancang dengan menanam banyak pokok Sakura,” ujarnya dalam sidang media selepas mengadakan Lawatan Kerja Ke Projek Sundar Waterfront dan Bangunan Baru Pejabat Daerah Kecil Sundar, Lawas semalam.

Datuk Amar Awang Tengah yang juga Ahli Dewan Undangan Negeri (ADUN) Bukit Sari menjelaskan secara terperinci mengenai projek-projek pembangunan yang dilaksanakan di Daerah Lawas menerusi peruntukkan NRDA dan peruntukkan kementerian dan jabatan lain yang dilaksanakan di Daerah Lawas ketika ini.

Ini meliputi Projek Pembinaan Waterfront Sundar melibatkan tiga fasa dengan Fasa Pertama telah siap, Fasa Kedua berjumlah RM10.7 juta siap 95 peratus dan Fasa Ketiga kini dalam perancangan.

Projek lain ialah Pembinaan Jeti berjumlah RM1.5 juta dan kini siap 75 peratus, Projek Sundar Recreational Park Fasa Pertama dibina dengan kemudahan trek jogging, trek berbasikal, surau, tandas dan blok pentadbiran dengan kos sebanyak RM10 juta di bawah NRDA dan Projek Pembinaan Anjung Usahawan Sundar menempatkan gerai jualan, kedai-kedai jualan, tempat acara awam luar dan dalam dengan kos sebanyak RM5 juta di bawah kendalian Kementerian Perdagangan Antarabangsa dan Pembangunan Usahawan.

Sementara itu projek baik pulih sekolah pula meliputi Projek Baik Pulih SMK Sundar sebanyak RM3.7 juta, Projek Baik Pulih SK Luagan Sundar sebanyak RM5 juta termasuk pembinaan Dewan Serbaguna, Projek Baik Pulih SK Sundar sebanyak RM4 juta bagi menembok tanah lapang bagi mengelakkan banjir, Projek SK Aru Sundar sebanyak RM3.4 juta bagi membina dewan serbaguna, blok tadika dan bina tandas baru serta bilik kelas dan Projek Naik Taraf Bangunan SK Awat-Awat sebanyak RM1.6 juta.

Hadir sama Residen Bahagian Limbang Ir Ahmad Denny Ahmad Fauzi, Pegawai Daerah Lawas Ladin Atok, Pengarah Wilayah Badan Pembangunan Wilayah Utara (NRDA) Datu Hj Ubaidilah  Hj Abdul Latip dan Penguasa Tanah dan Survei, Bahagian Limbang Awang Nazri Awang Saperi.

Oleh Adeng Edrus

See author's posts


Kerugian bersih kepada RM37.58 juta dikurangkan

KUALA LUMPUR: Southern Steel Bhd (Southern Steel) telah mengurangkan kerugian bersihnya kepada RM37.58 juta pada suku ketiga yang berakhir pada 31 Mac 2020, daripada kerugian bersih RM41.57 juta pada tempoh yang sama tahun sebelumnya.

Perolehan merosot kepada RM470.37 juta daripada RM699.96 juta sebelumnya, katanya dalam makluman kepada Bursa Malaysia semalam.

Pendapatan yang lebih rendah pada suku semasa disebabkan oleh jumlah jualan dan harga jualan yang lebih rendah, manakala kerugian sebelum cukai yang lebih rendah sebanyak RM38 juta yang dicatatkan pada suku ketiga berbanding dengan RM56 juta direkodkan pada tempoh yang sama tahun sebelumnya disebabkan oleh peningkatan margin daripada kos inventori yang lebih rendah, katanya.

Mengenai unjuran, syarikat itu berkata pandemik Covid-19 telah memberi kesan buruk kepada operasi kumpulan terutamanya operasi kilang dihentikan kerana Perintah Kawalan Pergerakan (PKP) yang dilaksanakan sejak 18 Mac 2020.

Walaupun kumpulan itu mendapat kebenaran dari Kementerian Perdagangan Antarabangsa dan Industri (MITI) untuk menyambung semula operasi, pihak pengurusan harus memahami sepenuhnya rantaian pembekalan dan permintaan pasaran sebelum pengeluaran dapat ditingkatkan, katanya.

“Oleh itu, Ahli Lembaga telah memutuskan untuk menangguhkan dahulu semua pandangan mengenai unjuran kumpulan sehingga ke satu masa apabila kesan keseluruhan wabak Covid-19 terhadap kumpulan menjadi lebih jelas.

“Sementara itu, fokus pengurusan adalah menjimatkan wang tunai dalam perniagaan. Semua pengurus kanan telah bersetuju untuk pengurangan gaji pokok secara sukarela dan kami akan terus mencari kaedah untuk mengurangkan kos,” katanya. – Bernama

See author's posts


Kereta dibakar rakan sekerja berang hutang tidak langsai

KUCHING: Gara-gara tidak jelaskan hutang berjumlah RM13,900, sebuah kereta jenis Toyota Avanza bernombor pendaftaran asing dibakar di hadapan sebuah premis berhampiran bangunan E-Mart Batu Kawa di sini, semalam.

Mangsa iaitu pemilik kenderaan tersebut merupakan seorang lelaki warga Indonesia yang menetap di Sambas, Kalimantan Barat.

Ketua Polis Daerah Padawan, Supt Abang Zainal Abidin Abang Ahmad berkata, kejadian mengakibatkan  80 peratus bahagian dalaman kereta itu hangus dijilat api.

“Siasatan awal, mangsa memiliki dokumen perjalanan yang sah, bekerja sebagai pemandu membawa penumpang warga Indonesia dari negara jiran ke Malaysia.

“Pada masa kejadian, mangsa meletakkan kenderaannya di hadapan sebuah premis berhampiran bangunan E-Mart Batu Kawa dan berhenti di kedai dobi layan diri untuk mencuci pakaiannya sebelum berangkat pulang ke Sambas Indonesia pada Jumaat (esok).

Menurut Abang Zainal, mangsa hanya menyedari kejadian itu apabila dimaklumkan oleh seorang lelaki yang juga orang awam bahawa keretanya terbakar.

Suspek berusia 44 tahun yang menyebabkan pembakaran tersebut gagal meloloskan diri setelah tertumpas di tangan orang ramai yang berada di kawasan tersebut sekali gus ditahan anggota polis yang kebetulan melakukan rondaan di kawasan tersebut.

Menurut salah seorang saksi yang juga orang awam, suspek bertindak membaling botol berisi cecair mudah terbakar ke arah cermin sisi penumpang hadapan yang telah dipecahkan mengakibatkan kebakaran berlaku.

Hail siasatan, suspek mengaku membakar kereta itu sebagai tanda amaran kepada lelaki bernama Samson yang juga bekas rakannya kerana berhutang dengan suspek berjumlah RM13,900.

Hutang yang dituntut itu adalah baki bayaran gaji penumpang yang belum dijelaskan oleh Samson.

Sebelum ini, suspek pernah membawa keluar dan masuk penumpang warga Indonesia dengan kenderaannya dan kebanyakan penumpangnya datang dari Tebedu yang akan dihantar ke pelbagai lokasi untuk tujuan melawat di Sarawak.

Suspek pada mulanya hanya ingin memberi amaran dengan membawa sehelai kertas bertulis “CALL SAMSON (KB1445) PAY MY MONEY!!!”  dan berhasrat melekatkannya di kereta mangsa.

Suspek ditahan untuk disoal siasat.

Turut dirampas ialah sebuah motosikal, sekeping kertas bertulis “CALL SAMSON (KB1445) BAYAR DUIT SAYA!!! dan senjata berbahaya.

Oleh Connie Chieng

See author's posts


Kuching City Mall kini beroperasi

KUCHING: Majlis Perbandaran Padawan (MPP) telah memutuskan untuk membenarkan Kuching City Mall beroperasi setiap hari dari 12.00 tengah hari hingga 6.00 petang.

Pengerusi MPP, Lo Khere Chiang berkata, setelah persetujuan Jawatankuasa Pengurusan Bencana Negeri Sarawak (JPBNS) untuk pembukaan semula Pasar Malam, pengendali telah mendekati majlis dan mengusulkan prosedur operasi standard (SOP) atau perancangan dan tata letak gerai mereka sesuai dengan SOP JPBNS.

“Disebabkan sekatan ruang untuk memenuhi tujuan penjarakan sosial yang mana kanopi harus berjarak 2.5 meter, tapak yang ada tidak dapat menampung atau membiarkan penjaja berniaga dengan kapasiti penuh.

“Ia adalah untuk membolehkan penjaja berdagang secara bergilir dan juga untuk memenuhi penjaja dari kawasan berdekatan yang dipengaruhi oleh Perintah Kawalan Pergerakan (PKP),” katanya pada sidang media selepas mesyuarat MPP, di MPP, di sini, kelmarin.

Sementara itu, Lo berkata, pemeriksaan tapak oleh Majlis pada 26 Jun lalu mendapati bahawa pengendali pasar malam mematuhi sepenuhnya SOP yang mana kanopi disusun pada jarak 2.5 meter, kawalan orang ramai dan lalu lintas oleh Jabatan Sukarelawan Malaysia (RELA) dan pengurusan Cat’s Walk Enterprise.

“Selain itu, pemeriksaan suhu dan rekod kehadiran untuk kedua-dua penjaja dan pelanggan di pintu masuk melalui aplikasi Qmunity, Covid-Trace, MySejahtera atau rekod manual dan membuat tanda jarak 1 meter sebelum pintu masuk untuk beratur,” kata Lo.

Tambahnya, pihaknya menggesa pasar malam, pusat penjaja, pasar hujung minggu dan penjaja pasar tani lain di kawasan MPP untuk membentuk jawatankuasa sesama mereka dan membantu Majlis menguatkuasakan SOP.

“Dengan berbuat demikian, mereka dapat mencari nafkah dan pada masa yang sama menjadi warganegara yang bertanggungjawab dengan memutuskan penyebaran virus Covid-19 sementara kita juga memberi tumpuan dalam pemulihan ekonomi,” ujarnya.

Dalam masa sama, beliau menggalakkan orang ramai untuk mengunjungi pasar malam kerana penjaja ini memerlukan pertolongan orang ramai untuk pulih dari pandemik Covid-19.

Beliau turut meminta kerjasama orang ramai untu mengambil peranan mereka dalam memastikan keselamatan diberi perhatian seperti memakai penutup mulut dan hidung, memastikan penjarakan sosial dan menggunakan cecair pembersih tangan.

Oleh Cheryl Law

See author's posts


Oya bakal miliki Taman Solidariti

OYA: Penduduk di Daerah Kecil Oya bakal memiliki tempat riadah yang lebih baik dengan siapnya Taman Solidariti dalam masa terdekat nanti.

Berada kira-kira 200 meter dari Pasar Warisan Oya, projek itu  bermula dengan pembinaan benteng hakisan sungai Batang Oya.

Menurut Menteri Kebajikan, Kesejahteraan Komuniti, Wanita, Keluarga dan Pembangunan Kanak-Kanak,  Dato Sri Hajah Fatimah Abdullah, ia akan dibangun di bawah projekTransformasi Luar Bandar (RTP).

“Projek Taman Solidariti Daerah Kecil Oya ini  merupakan projek RTP 2021. Pada mulanya kita ingin membangunkan Eko Park di sini, namun, keluasan tanah yang terhad, jadi kita menukarkannya menjadi Taman Solidariti,” katanya.

Malah, beliau turut mendedahkan bahawa ia akan menelan kos sebanyak RM400,000.

“Fasa pertama projek ialah pembinaan Benteng Hakisan sepanjang 150 meter. Kita akan berbincang sekali lagi dengan semua  agensi kerajaan  dan penduduk yang terlibat atau berkepentingan(stakeholders). Jika semuanya berjalan lancar, pembinaannya kelak dijangka akan mengambil masa lapan bulan,” ujar beliau lagi.

Fatimah, yang juga merupakan Ahli Dewan Undangan Negeri(ADUN) Dalat, memberitahu projek yang menyaksikan Jabatan Peparitan dan Saliran(DID) sebagai agensi pelaksana akan menyediakan tempat riadah bagi penduduk tempatan dan pengunjung yang bertandang ke Pekan Warisan Oya.

“Selain itu, kita juga akan mengekalkan semua tumbuhan atau pokok yang unik seperti Pokok Nibong, Pokok Pedada dan sejenis lagi pokok yang dikenali sebagai ‘Papei’ dalam dialek tempatan yang terdapat di tapak.

“Justeru, adalah diharapkan ia akan menambahkan sedikit suasana yang menarik untuk beriadah. Semoga ia selaras dengan objektif pembinaannya,”  tegasnya.

Fatimah menambah, projek berkenaan adalah Taman Solidariti kedua di Daerah Dalat selepas Taman Solidariti Pekan Dalat yang berada kira-kira 18 Kilometer dari Oya.

Turut hadir Residen Bahagian Mukah, Hamdiah Bakir, Pegawai Daerah Dalat, Kueh Leh Poh dan wakil Jabatan Tanah dan Survei Bahagian Mukah.

Oleh HENRY B SIYU

See author's posts


S’wak sedia eksport kuasa hidrogen

KAPIT: Kerajaan Sarawak akan menjadikan sumber air dari Empangan Hidro Elektrik (HEP) yang ada untuk membangunkan beberapa produk yang berpotensi untuk menyumbang kepada pendapatan negeri ini.

Ketua Menteri, Datuk Patinggi Abang Johari Tun Openg berkata, HEP bukan sahaja menghasilkan tenaga kuasa elektrik sahaja, malah kuasa hidrogen yang boleh dipasarkan.

Menurutnya, terdapat sebuah syarikat dari luar negara yang ingin melabur dalam menghasilkan kuasa hidrogen, dengan negara terbabit juga bersedia menjadi pembeli kuasa hidrogen tersebut.

“Air daripada empangan kita amat sesuai diekstrak untuk dijadikan hidrogen, begitu juga dengan HEP Baleh. Kini bukan sahaja kenderaan sudah ada menggunakan hidrogen, malah terdapat kapal terbang menggunakannya.

“Kuasa hidrogen ini akan menjadi yang mana kini kita sedang uji penggunaan hidrogen pada kereta dan bas. Kita sudah ada kuasa untuk menjalankan cukai jualan, fikirkanlah. Kita cuba kenakan cukai jualan SST 5 peratus negeri kita akan bertambah pendapatan,” jelasnya.

Ketua Menteri berkata demikian semasa berucap dalam lawatan kerja ke Jambatan Sungai Mujong, di sini semalam.

Sementara itu, Abang Johari juga memberitahu, Kerajaan Sarawak akan menaik taraf Mahkamah Bumiputera agar bersamaan dengan Mahkamah Sivil.

“Kita mencari pakar perundangan dan evolusi undang-undang adat yang diguna pakai selama ini. Kalau ada masalah melibatkan orang bumiputera terutamanya masyarakat Dayak, kita ada Mahkamah Bumiputera dan kerajaan tidak boleh masuk campur,” ujarnya.

Ketua Menteri berharap Kerajaan Pusat memberikan kebenaran kepada Swinburne University untuk menubuhkan Fakulti Undang-Undang.

“Maka dalam itu masuklah Mahkamah Bumiputera undang-undang berkaitan kita di Sarawak. Status undang-undang kita akan dipertingkatkan maka dapatlah kita menyelesaikan yang ada hubung kait dengan kita,” ujarnya.

Abang Johari turut menyifatkan Jambatan Nanga Mujong adalah menjadi ikonik perpaduan di Bahagian Kapit.

“Kabel-kabel yang menghubungkan jambatan ini melambangkan rakyat saling menyokong antara satu sama lain untuk membangunkan Sarawak,” ujarnya.

Turut hadir Timbalan Ketua Menteri, Tan Sri Datuk Amar Dr. James Jemut Masing, Menteri Perdagangan Dalam Negeri dan Hal Ehwal Pengguna (KPDNHEP) yang juga Ahli Parlimen Kapit, Datuk Alexander Nanta Linggi, Menteri Pelancongan, Kesenian, Kebudayaan, Belia dan Sukan Datuk Abdul Karim Rahman Hamzah serta yang lain.

Oleh AKUN GIMAN/EARL ANEK

See author's posts


Pembayaran BPN dilanjutkan hingga 22 Mei

KUALA LUMPUR: Tempoh pembayaran bantuan prihatin nasional (BPN) fasa kedua yang dijadualkan berakhir pada hujung minggu lalu terpaksa dilanjutkan sehingga 22 Mei, 2020, disebabkan oleh beberapa kekangan teknikal.

Menteri Kewangan Datuk Seri Tengku Zafrul Abdul Aziz berkata setakat ini, seramai 7.61 juta penerima BPN fasa kedua telah menerima bayaran berjumlah RM3.41 bilion, mewakili pencapaian 93 peratus daripada peruntukan untuk fasa tersebut.

“Bagi 2.3 juta penerima yang layak daripada permohonan baharu dan rayuan, bayaran telahpun bermula pada 15 Mei, 2020. Sehingga kini, seramai 830,000 telah menerima bayaran BPN melibatkan RM620 juta,” katanya semasa membentangkan Laporan Keenam Pencapaian Prihatin-Laksana, hari ini.

Susulan lanjutan proses rayuan yang diumumkan minggu lalu, beliau berkata Lembaga Hasil Dalam Negeri (LHDN) kini sedang giat memproses rayuan yang diterima dan akan memberi pertimbangan sewajarnya.

“Pemohon diingatkan untuk mengemukakan rayuan dengan segera sebelum tarikh tutup rayuan yang telah dipanjangkan sehingga 31 Mei, 2020,” katanya.

Mengenai program i-Lestari Kumpulan Wang Simpanan Pekerja (KWSP), Tengku Zafrul berkata, sehingga 17 Mei, sebanyak 4.4 juta permohonan telah diterima manakala 3.9 juta permohonan diluluskan, peningkatan daripada 3.7 juta pada minggu sebelumnya dengan jumlah pembayaran melibatkan RM1.83 bilion sebulan.

Sementara itu, bagi langkah pengurangan caruman KWSP oleh pekerja kepada 7.0 peratus daripada 11 peratus, beliau berkata jumlah pengurangan caruman yang dianggarkan diterima ahli KWSP untuk bulan Mei adalah RM923.5 juta.

Menurutnya, kerajaan mendapati semakin ramai pekerja membuat pilihan sendiri untuk mengekalkan caruman mereka pada kadar 11 peratus, iaitu seramai 1.5 juta atau lebih kurang 20 peratus daripada pencarum KWSP sehingga 17 Mei berbanding 1.2 juta pencarum pada bulan April.

Di bawah Subsidi Upah pula, Tengku Zafrul berkata sebanyak RM2.24 bilion telah diluluskan bagi 267,752 majikan sehingga 17 Mei, mewakili dua juta pekerja.

Mengenai Dana Pinjaman Mudah Perusahaan Kecil dan Sederhana (PKS), beliau berkata setakat 17 Mei, permohonan yang telah diluluskan oleh bank tempatan dan disetujuterima oleh PKS berjumlah RM5.8 bilion, dan ini akan memanfaatkan 14,075 PKS.

Berkaitan Kemudahan Bantuan Khas (SRF) yang dikendalikan Bank Negara Malaysia (BNM) beliau berkata permintaan terhadap dana itu sangat menggalakkan dan peruntukan awal RM5 bilion telah digunakan sepenuhnya dengan cepat.

“Malah, seperti yang diumumkan oleh BNM minggu lalu, lebih 20,000 permohonan berjumlah kira-kira RM10 billion telah diluluskan oleh institusi kewangan yang menawarkan SRF ini.

“Berikutan sambutan yang sangat menggalakkan ini, BNM telah menambah jumlah peruntukan sebanyak RM5 bilion lagi bagi memenuhi jumlah permohonan yang telah diluluskan ini,” katanya.

Daripada jumlah yang dluluskan ini, beliau berkata sejumlah RM5.75 bilion telah disetujuterima oleh 13,908 PKS manakala RM4.25 bilion permohonan selebihnya pula sedang dalam proses pasca-kelulusan termasuk permohonan jaminan dan setujuterima oleh pemohon.- Bernama

See author's posts


Alonso yakin peluang Alpine

PEMANDU Alpine F1, Esteban Ocon dan Fernando Alonso, bergambar semasa pelancaran kereta baharu A522 untuk musim Formula Satu 2022 di Palais de Tokyo di Paris pada 21 Februari 2022, dua hari sebelum sesi litar pertama pramusim tahun ini di Litar de Barcelona-Catalunya. A522 akan dipandu tahun ini oleh Fernando Alonso dan Esteban Ocon, yang akan beraksi bagi musim kedua bersama Alpine. • Foto AFP

JUARA dunia berganda Fernando Alonso semalam berkata Alpine yakin dengan peluang mereka dalam Formula Satu musim ini ketika lebih-lebih lagi dengan penampilan kereta baharu nanti.

Pemandu dari Sepanyol Alonso, 40, menyertai pasukan dari Perancis itu musim lalu dalam kempen sulung apabila mereka menduduki tempat kelima dalam kedudukan pengeluar.

Alonso berada di tempat kesepuluh dalam kedudukan pemandu musim lalu, satu tempat di atas rakan sepasukan dari Perancis, Esteban Ocon, yang memenangi Grand Prix Hungary pada Ogos.

“Ia baik untuk kembali dan saya telah bekerja keras bersedia bagi musim baharu,” kata Alonso.

“Kereta itu kelihatan hebat dengan peraturan baharu yang ditetapkan dan saya sukakan penampilan  baharu itu.

“Kami mempunyai enjin baharu dengan pembangunan yang baik untuk kereta generasi baharu ini,” tambahnya.

Formula Satu memperkenalkan pelbagai peraturan baharu tahun akan datang termasuk perubahan saiz tayar dan ujian pramusim dua bahagian.

Minggu ini Alonso dan Ocon mengambil bahagian dalam ujian di Barcelona sebelum sesi selanjutnya di Bahrain antara 10 hingga 12 Mac.

Kempen musim ini bermula pada hujung minggu 20 Mac di Timur Tengah dengan Alpine, sebelum ini Renault, berlumba dengan kereta A522 baharu mereka.

“Kami tidak akan tahu di mana semua orang berdiri sehingga Bahrain, tetapi kami teruja untuk membawa kereta itu bagi latihan pertamanya dalam ujian minggu ini,” kata Alonso.

“Saya harap peraturan baharu itu berjaya dan kami mendapat lebih banyak perlumbaan sengit tahun ini,” kata Alonso. – AFP

See author's posts